**SVEUČILIŠTE JOSIPA JURJA STROSSMAYERA U OSIJEKU**

**AKADEMIJA ZA UMJETNOST I KULTURU U OSIJEKU**

**STATUT**

**AKADEMIJE ZA UMJETNOST I KULTURU U OSIJEKU**

**Osijek, srpanj 2023. godine**

Na temelju članka 19. stavka 3. podstavka 2. Zakona o visokom obrazovanju i znanstvenoj djelatnosti („Narodne novine“ br. 119/22.), članku 19. stavcima 3 i 4. i članku 190. stavku 3. Statuta Sveučilišta Josipa Jurja Strossmayera u Osijeku, Vijeće Akademije na 10. sjednici u akademskoj 2022./2023. godini održanoj 5. srpnja 2023. godine pod točkom 16. dnevnog reda donijelo je

**STATUT**

**AKADEMIJE ZAUMJETNOST I KULTURU**

**U OSIJEKU**

# OPĆE ODREDBE

**Članak 1.**

1. Ovim Statutom uređuju se ustrojstvo, djelatnost i poslovanje Sveučilišta Josipa Jurja Strossmayera u Osijeku, Akademije za umjetnost i kulturu u Osijeku (u daljnjem tekstu: Akademija), ovlasti i način odlučivanja akademijinih tijela, ustrojavanje i izvođenje sveučilišnih studija, status nastavnika i suradnika te njihova prava i obveze, status drugih zaposlenika, status studenata te njihova prava i obveze, obavljanje umjetničke, znanstvene i stručne djelatnosti, financiranje Akademije i druga pitanja značajna za Akademiju, a u skladu sa Zakonom o visokom obrazovanju i znanstvenoj djelatnosti (u daljnjem tekstu: Zakon) i Statutom Sveučilišta Josipa Jurja Strossmayera u Osijeku (u daljnjem tekstu: Statut Sveučilišta).
2. Izrazi koji se koriste u ovom Statutu, a imaju rodno značenje, odnose se jednako na muški i ženski rod.

***Misija Akademije***

**Članak 2.**

Misija Akademije je promicati vrijednosti visokog obrazovanja na tragu europske umjetničke i humanističke tradicije izvođenjem vrhunskih umjetničkih, znanstvenih i obrazovnih programa, uz istodobno očuvanje i prezentaciju kulturoloških, umjetničkih i regionalnih posebnosti te stvaranje poticajnog okružja za osobnu afirmaciju studenata, nastavnika i svih zaposlenika.

***Status Akademije***

**Članak 3.**

1. Akademija je visoko učilište i javna ustanova te ima svojstvo pravne osobe s javnim ovlastima i upisuje se u sudski registar te u Upisnik visokih učilišta koji vodi ministarstvo nadležno za poslove znanosti i obrazovanja (u daljnjem tekstu: Ministarstvo).

(2) Akademija je sveučilišna sastavnica s pravnom osobnosti i obavlja djelatnost visokog obrazovanja te umjetničku, znanstvenu i stručnu djelatnost u skladu sa Zakonom, Statutom Sveučilišta i ovim Statutom.

(3) Osnivač je Akademije Sveučilište Josipa Jurja Strossmayera u Osijeku (u daljnjem tekstu: Sveučilište) i ima osnivačka prava u skladu sa Zakonom, Statutom Sveučilišta i aktom o osnivanju Akademije.

(4) Akademija kao sastavnica Sveučilišta sudjeluje u pravnom prometu pod nazivom

Sveučilišta i svojim nazivom.

**Članak 4.**

(1) Puni naziv Akademije glasi: Sveučilište Josipa Jurja Strossmayera u Osijeku, Akademija za umjetnost i kulturu u Osijeku.

(2) Skraćeni naziv Akademije glasi: Akademija za umjetnost i kulturu.

(3) Akronim Akademije glasi: AUKOS.

(4) Sjedište Akademije je u Osijeku, Kralja Petra Svačića 1/f.

(5) Dan Akademije je 15. travnja, dan kojim se obilježava Svjetski dan umjetnosti.

***Žig i pečat***

**Članak 5.**

(1) Akademija ima suhi žig i pečat okruglog oblika s grbom Republike Hrvatske u sredini i kružnim natpisom na rubu pečata u dva reda: Republika Hrvatska, Sveučilište Josipa Jurja Strossmayera u Osijeku, Akademija za umjetnost i kulturu u Osijeku.

(2) Suhim žigom promjera 38 mm ovjeravaju se diplome, a ostale javne isprave i dokumentacija ovjeravaju se pečatom Akademije promjera 25 mm koji ima oblik kruga u čijem se središtu nalazi grb Republike Hrvatske. Iznad grba stoje riječi „Akademija za umjetnost i kulturu“ a ispod grba riječi „u Osijeku“. Uz rub pečata stoje riječi: Republika Hrvatska Sveučilište Josipa Jurja Strossmayera u Osijeku.

(3) Ostali dokumenti i pismena Akademije ovjeravaju se pečatom okruglog oblika promjera 25 mm bez grba Republike Hrvatske.

(4) Odlukom dekana određuje se broj pečata i žigova, način njihove uporabe i označavanja rednim brojevima te osobe odgovorne za njihovu uporabu i čuvanje.

# ZASTUPANJE I PREDSTAVLJANJE

**Članak 6.**

(1) Dekan je čelnik Akademije te ima ovlasti i obveze ravnatelja ustanove.

(2) Dekan predstavlja i zastupa Akademiju i odgovora za zakonitost rada Akademije.

(3) Akademiju mogu predstavljati i dokumente potpisivati i prodekani i tajnik u okviru poslova koje obavljaju, s tim da ne mogu preuzimati obveze za Akademije ako nisu za to ovlašteni posebnom punomoći.

(4) Akademiju mogu predstavljati i zastupati i drugi zaposlenici koje ovlasti dekan izdavanjem posebne punomoći. Sadržaj i opseg punomoći određuje dekan.

(5) Osobe ovlaštene za potpisivanje financijskih dokumenata imenuje dekan

# PRAVNI PROMET I ODGOVORNOST ZA OBVEZE

**Članak 7.**

(1) Akademija stupa u pravni promet s trećim osobama samostalno i bez ograničenja.

(2) Akademija ima svoj poslovni račun.

(3) Za svoje obveze Akademija odgovara cijelom svojom imovinom i svim svojim sredstvima potpuna odgovornost.

(4) Sveučilište kao osnivač Akademije solidarno i neograničeno odgovara za obveze Akademije.

# DJELATNOST

**Članak 8.**

(1) Akademija je visoko učilište i sastavnica Sveučilišta koja obavlja djelatnost visokog

obrazovanja, umjetničku odnosno znanstvenu djelatnost i stručnu djelatnost u umjetničkim područjima (Kazališna umjetnost – scenske i medijske umjetnosti, Filmska umjetnost (filmske, elektroničke i medijske umjetnosti pokretnih slika, Glazbena umjetnost, Likovne umjetnosti, Primjenjena umjetnost, Plesna umjetnost i umjetnost pokreta, Dizajn, Književnost, Umjetničko interdisciplinarno područje), Umjetničkom interdisciplinarnoom području znanosti i umjetnosti (Umjetnička polja: Kreativne terapije, Umjetnička pedagogija, Dizajn i razvoj videoigara), znanstvenim područjima Društvenih i Humanističkih znanosti (znanstvena polja: Ekonomija, Informacijske i komunikacijske znanosti, Filologija, Znanost o umjetnosti) i Interdisciplinarnom području znanosti (Društvene i Humanističke znanosti) u skladu sa Zakonom i Statutom Sveučilišta.

(2) Akademija obavlja svoju djelatnost na temelju upisa u sudski registar i Upisnik visokih

učilišta koji vodi Ministarstvo.

(3) Djelatnost visokog obrazovanja Akademija obavlja kao javnu službu.

**Članak 9.**

(1) Djelatnosti su Akademije:

* visoko obrazovanje
* ustrojavanje i izvođenje sveučilišnih studija
* ustrojavanje i izvođenje programa stručnog usavršavanja
* ustrojavanje i izvođenje programa cjeloživotnog učenja
* razvoj i istraživanje vrhunskog umjetničkog i znanstvenog stvaralaštva i rada kroz različite umjetničke i znanstvene sadržaje i projekte te proizvodnja i javno prikazivanje umjetničkih ostvarenja u umjetničkim poljima u području umjetnosti, kao i u interdisciplinarnom umjetničkom području
* obavljanje umjetničkog, znanstvenog i visokostručnog rada uz uvjete utvrđene posebnim propisima
* izdavačka, knjižnična i informatička djelatnost za potrebe nastave, umjetničkog, znanstvenog i stručnog rada
* uslužne djelatnosti za potrebe djelatnosti Akademije
* usluge informacijskog društva
* prodaja promotivnih materijala za potrebe promidžbe Akademije te prodaja vlastitih izdanja.
1. Akademija može i bez upisa u sudski registar obavljati i druge djelatnosti u manjem opsegu ako služe unaprjeđenju registrirane djelatnosti i pridonose iskorištenju prostornih i kadrovskih kapaciteta, te opreme.
2. USTROJSTVO AKADEMIJE

**Članak 10.**

1. Unutarnji ustroj Akademije uređuje se ovim Statutom u skladu sa Statutom Sveučilišta.
2. Ustrojstvene jedinice Akademije su odsjeci, centri, laboratoriji, knjižnica i tajništvo.

*Odsjek*

*Status i ovlasti*

**Članak 11.**

1. Odsjek je temeljna ustrojbena jedinica i osniva se odlukom Akademijskog vijeća za izvođenje nastavnog, umjetničkog, znanstvenog i stručnog rada.

(2) Odsjek u svojem sastavu nema nižih ustrojstvenih jedinica.

(3) Naziv, broj odsjeka te njihov sastav uređuje se Odlukom o ustrojstvu Akademije u skladu s člankom 18. ovog Statuta, koju donosi Akademijsko vijeće prije početaka svake akademske godine.

(4) Ovlasti odsjeka:

* ustroj i izvedba nastavne, umjetničke, znanstvene i stručne djelatnosti
* predlaže Akademijskom vijeću imenovanje pročelnika odsjeka iz reda nastavnika na umjetničko-nastavnim i znanstveno-nastavnim radnim mjestima
* predlaže Akademijskom vijeću nove studijske programe u umjetničkom ili znanstvenom području prema umjetničkom ili znanstvenom polju ili interdisciplinarnom području znanosti i umjetnosti iz kojih Akademija izvodi nastavu
* predlaže izmjena i dopune studijskog programa u sadržaju nastavnih predmeta (obveznih, izbornih) koje izvode ili sudjeluju u izvođenju nastave nastavnici i suradnici, koji su članovi odsjeka
* predlaže Izvedbeni plan studija iz nastavnih predmeta za sveučilišne prijediplomske, diplomske, specijalističke i doktorske studije na kojima izvodi ili sudjeluje u izvođenju nastave
* predlaže plana napredovanja nastavnika i suradnika odsjeka
* vodi brigu o usavršavanju svojih članova, posebice asistenata
* predlaže umjetničke, znanstvene programe i projekte te razvojne i stručne projekte
* obavlja i druge poslove iz djelokruga svoga rada.

(5) Odsjek raspravlja i odlučuje na sjednicama.

(6) Sjednicu odsjeka saziva i njome predsjeda pročelnik odsjeka.

(7) Odsjek u svom radu najmanje jednom godišnje podnosi izvješće Akademijskom vijeću.

(8) Članovi odsjeka su nastavnici, suradnici te stručni suradnici koji imaju ugovor o radu na Akademiji i koji sudjeluju u izvođenju nastavnog, umjetničkog, znanstvenog i stručnog rada.

(9) U radu odsjeka mogu sudjelovati bez prava glasa nastavnici, suradnici i drugi stručnjaci koji su zaposleni izvan Akademije, a koji sudjeluju u izvođenju nastave u skladu sa studijskim programom i izvedbenim planom nastave Akademije.

***Prava i ovlasti pročelnika odsjeka***

**Članak 12**.

(1) Odsjek predstavlja i njegovim radom rukovodi pročelnik.

(2) Pročelnika odsjeka iz reda nastavnika na umjetničko-nastavnim i znanstveno-nastavnim radnim mjestima na prijedlog odsjeka imenuje Akademijsko vijeće na mandat od tri godine. Ista osoba može biti ponovno imenovana za pročelnika.

**Članak 13**.

(1) Pročelnik odsjeka ima sljedeća prava i ovlasti:

* predstavlja i zastupa odsjek u okviru Akademije, a po ovlaštenju dekana i prema trećim osobama
* ustrojava i koordinira umjetnički, znanstveni, nastavni i stručni rad odsjeka
* daje prijedloge za unaprjeđenje i osiguranje kvalitete nastave
* predsjedava sjednicama odsjeka
* izvršava odluke Akademijskog vijeća i dekana koje se odnose na odsjek
* brine o kadrovskoj politici na odsjeku, razvoju odsjeka te o umjetničkom, znanstvenom i stručnom usavršavanju zaposlenika odsjeka
* obavlja druge poslove u skladu s ovim Statutom i drugim općim aktima Akademije.

(2) Pročelnik odsjeka na početku svog mandata imenuje zamjenika, koji je ovlašten u slučaju njegove spriječenosti ili nenazočnosti obavljati sve poslove iz djelokruga njegova rada.

(3) Pročelnik odsjeka može biti razriješen dužnosti i prije isteka vremenskog roka na koji je izabran iz istih razloga, kao dekan i prodekani, u skladu s ovim Statutom.

(4) Odluku o pokretanju postupka za razrješenje pročelnika odsjeka donosi dekan osobno ili na temelju pisanog zahtjeva najmanje trećine članova odsjeka. Zahtjev mora sadržavati obrazložene razloge zbog kojih se traži razrješenje.

(5) Prije donošenja odluke o pokretanju postupka za razrješenje, pročelniku se mora omogućiti da se izjasni o razlozima zbog kojih se traži njegovo razrješenje.

(6) Odluku o razrješenju donosi Akademijsko vijeće javnim glasovanjem natpolovičnom većinom glasova svih članova Akademijskog vijeća.

(7) U slučaju razrješenja pročelnika odsjeka, Akademijsko vijeće će na istoj sjednici na prijedlog dekana imenovati novog pročelnika odsjeka.

(8) U slučaju da se pročelnik odsjeka ne imenuje, dekan Akademije će imenovati zamjenika pročelnika odsjeka za vršitelja dužnosti pročelnika odsjeka do imenovanja novog pročelnika odsjeka, a najduže na vrijeme od šest mjeseci.

(9) Postupak izbora novog pročelnika odsjeka provodi se u skladu s ovim Statutom i u tom postupku razriješeni pročelnik odsjeka ne može biti kandidat.

***Centar***

***Status i ovlasti***

**Članak 14.**

(1) Akademija može osnivati centre za umjetnički, znanstveni i stručni rad, za cjeloživotno učenje i druge djelatnosti od značaja za Akademiju.

(2) Centri su posebne ustrojstvene jedinice Akademije koje osniva i ukida Akademijsko vijeće na prijedlog dekana. Naziv, broj centara te njihov sastav uređuje se Odlukom o ustrojstvu Akademije u skladu s člankom 18. ovog Statuta, koju donosi Akademijsko vijeće prije početaka svake akademske godine.

(3) U centru su nastavnici i suradnici Akademije koji imaju ugovor o radu na Akademiji, a u radu centra mogu sudjelovati nastavnici, suradnici i drugi stručnjaci koji su zaposleni izvan Akademije, a koji sudjeluju u djelatnostima centra.

(4) Predstojnik centra predstavlja centar i rukovodi njegovim radom.

(5) Predstojnika centra iz reda nastavnika na umjetničko-nastavnim odnosno znanstveno-nastavnim radnim mjestima: docenta, izvanrednoga profesora, redovitoga profesora ili redovitoga profesora u trajnom izboru koji ima ugovor o radu u punom radnom vremenu na Akademiji, a kojeg na prijedlog dekana imenuje Akademijsko vijeće na vrijeme od tri (3) godine. Ista osoba može biti ponovno imenovana za predstojnika centra.

(6) Predstojnik centra ima sljedeća prava i ovlasti:

- predstavlja i zastupa centar u okviru Akademije, a po ovlaštenju dekana i prema trećim osobama - organizira poslove vezane za djelatnost centra

- odgovoran je za rad centra, njegovih zaposlenika i suradnika

- koordinira ukupnu djelatnost centra

- izvršava odluke dekana i Akademijskog vijeća koje se odnose na centar - brine o razvoju centra

- obavlja druge poslove u skladu s ovim Statutom i drugim općim aktima Akademije

- obavlja druge poslove koje mu povjeri dekan, prodekani i Akademijsko vijeće.

(7) Predstojnik centra može biti razriješen dužnosti i prije isteka mandata na koji je imenovan iz istih razloga kao dekan i prodekani u skladu s ovim Statutom.

(8) Prijedlog za razrješenje predstojnika centra podnosi dekan, a o razrješenju predstojnika centra odlučuje Akademijsko vijeće javnim glasovanjem, natpolovičnom većinom glasova ukupnog broja članova Akademijskog vijeća s pravom glasa.

(9) Centar o svom radu najmanje jednom godišnje podnosi izvješće Akademijskom vijeću.

***Laboratoriji***

**Članak 15.**

1. Laboratoriji se osnivaju za izvođenje umjetničkih, znanstvenih i stručnih istraživanja i projekata te obavljanja praktičnog dijela nastave.
2. Naziv, broj laboratorija te njihov sastav uređuje se Odlukom o ustrojstvu Akademije u skladu s člankom 20. ovog Statuta, koju donosi Akademijsko vijeće prije početaka svake akademske godine.
3. Članovi laboratorija mogu biti nastavnici na umjetničko-nastavnim radnim mjestima odnosno znanstveno-nastavnim radnim mjestima, suradnici na suradničkim radnim mjestima te zaposlenici na stručnim radnim mjestima. U radu laboratorija mogu sudjelovati nastavnici, suradnici i drugi stručnjaci koji su zaposleni izvan Akademije, a koji sudjeluju u djelatnostima laboratorija.
4. Rad laboratorija organizira i vodi voditelj laboratorija.
5. Voditelja laboratorija imenuje Akademijsko vijeće na prijedlog dekana Akademije.
6. Za voditelja laboratorija može biti imenovan nastavnik na umjetničko-nastavnom odnosno znanstveno-nastavnom radnom mjestu, suradnik na suradničkom radnom mjestu te zaposlenik na stručnom radnom mjestu. koji ima ugovor o radu u punom radnom vremenu na Akademiji.
7. Voditelj laboratorija imenuje se na vrijeme od tri (3) godine. Ista osoba može biti ponovno izabrana za voditelja.
8. Voditelj laboratorija ima sljedeća prava i ovlasti:

 - predstavlja i zastupa laboratorij u okviru Akademije, a po ovlaštenju dekana i prema trećim osobama - organizira poslove vezane za djelatnost laboratorija

 - odgovoran je za rad laboratorija, njegovih zaposlenika i suradnika

 - koordinira ukupnu djelatnost laboratorija

 - izvršava odluke dekana i Akademijskog vijeća koje se odnose na laboratorij - brine o razvoju laboratorija

 - obavlja druge poslove u skladu s ovim Statutom i drugim općim aktima Akademije

 - obavlja druge poslove koje mu povjeri dekan, prodekani i Akademijsko vijeće.

1. Voditelj laboratorija može biti razriješen dužnosti i prije isteka mandata na koji je imenovan iz istih razloga kao dekan i prodekani u skladu s ovim Statutom.
2. Prijedlog za razrješenje voditelja laboratorija podnosi dekan, a o razrješenju voditelja laboratorija odlučuje Akademijsko vijeće javnim glasovanjem, natpolovičnom većinom glasova ukupnog broja članova Akademijskog vijeća s pravom glasa.
3. Laboratorij o svom radu najmanje jednom godišnje podnosi izvješće Akademijskom vijeću.

*Knjižnica*

**Članak 16.**

(1) Knjižnica je ustrojstvena jedinica za obavljanje knjižnično-informacijske zadaće i poslova vezanih uz nastavne, znanstveno-istraživačke i stručne potrebe Akademije.

(2) Akademijin knjižnični sustav sa svojim knjižnično-informacijskim uslugama dio je sveučilišnoga knjižničnog sustava.

(3) Knjižnicu predstavlja i njezinim radom rukovodi voditelj Knjižnice.

(4) Voditelja Knjižnice imenuje dekan Akademije na vrijeme od tri godine. Ista osoba može biti ponovno imenovana za voditelja knjižnice.

(5) Za voditelja knjižnice može biti imenovana osoba koja ispunjava uvjete u skladu sa Zakonom o knjižnicama i Pravilnikom o ustrojstvu radnih mjesta.

*Tajništvo*

**Članak 17.**

(1) Tajništvo je stručno-administrativna ustrojstvena jedinica Akademije za obavljanje pravnih, stručno-administrativnih, financijsko-računovodstvenih, poslova osiguravanja i unaprjeđivanja kvalitete, poslova vezanih uz studentska pitanja, tehničkih i pomoćnih poslova na Akademiji te drugih poslova vezanih za uspješan rad Akademije utvrđenih ovim Statutom i drugim općim aktima.

(2) Sve poslove iz stavka 1. ovoga članka Tajništvo obavlja za cijeli Akademiju, osim ako su ti poslovi u redovitoj djelatnosti drugih ustrojstvenih jedinica Akademije utvrđenih ovim Statutom i drugim općim aktima Akademije.

(3) Tajništvo ima niže ustrojstvene jedinice u svom sastavu.

(4) Radom Tajništva rukovodi tajnik Akademije.

***Ustrojstvo radnih mjesta***

**Članak 18.**

(1) Akademijsko vijeće svojom odlukom utvrđuje ustrojstvo Akademije u skladu sa Statutom Sveučilišta i odlukom Senata Sveučilišta o sastavu ustrojstvenih jedinica na sveučilišnim sastavnicama.

(2) Popis i opis poslova ustrojstvenih jedinica Akademije, opis položaja i radnih mjesta te uvjeta koje trebaju ispunjavati zaposlenici na tim radnim mjestima propisuje se Pravilnikom o ustrojstvu radnih mjesta Akademije.

(3) Pravilnik o ustrojstvu radnih mjesta na prijedlog Akademijskog vijeća donosi dekan uz prethodno mišljenje Odbora za statutarna i pravna pitanja Sveučilišta.

1. TIJELA AKADEMIJE

***Tijela upravljanja***

**Članak 19.**

1. Tijela su upravljanja na Akademiji: dekan i Akademijsko vijeće.
2. Akademija može imati i druga stručna i savjetodavna tijela, čiji se sastav, način osnivanja i ovlasti pobliže uređuju ovim Statutom.

*Dekan Akademije*

**Članak 20.**

* 1. Dekan je čelnik Akademije.
	2. Dekan predstavlja i zastupa Akademiju te odgovara za zakonitost rada Akademije sukladno ovom Statutu Sveučilišta i Statutu Akademije.
	3. Dekan ima ovlasti i obveze ravnatelja ustanove.
	4. Dekan Akademije ima sljedeće ovlasti:

 1. organizira rad i poslovanje Akademije

 2. priprema, saziva, predlaže dnevni red, predsjeda i vodi sjednice Akademijskog vijeća 3. predlaže Akademijskom vijeću Statut Akademije te druge opće akte koje donosi Akademijsko vijeće

4. donosi Pravilnik o ustrojstvu radnih mjesta Akademije na prijedlog Akademijskog vijeća uz prethodno mišljenje Odbora za statutarna i pravna pitanja Sveučilišta

5. donosi druge opće akte koji nisu u nadležnosti Akademijskog vijeća

6. predlaže misiju i strategiju razvoja Akademije

7. izrađuje prijedlog dijela programskog ugovora koji se odnosi na Akademiju i predlaže ga Akademijskom vijeću

8. predlaže financijski plan Akademije

9. podnosi polugodišnje i godišnje izvješće o izvršenju financijskog plana Akademije

10. upravlja izvršenjem financijskog plana Akademije u skladu sa Zakonom i ovim Statutom te odredbama programskog ugovora

11. upravlja imovinom Akademije u skladu sa Statutom Sveučilišta i ovim Statutom uz prethodnu suglasnost Akademijskog vijeća

12. provodi odluke Akademijskog vijeća te Senata i drugih sveučilišnih tijela koje se odnose na Akademiju

13. predlaže Akademijskom vijeću kandidate za prodekane

14. predlaže Akademijskom vijeću imenovanje predstojnika centara i voditelja laboratorija

15. imenuje vršitelja dužnosti pročelnika odsjeka

16. predlaže izbor *professora emeritusa* iz reda zaposlenika Akademije

17. bira tajnika Akademije

18. odlučuje o izboru zaposlenika i zasnivanju radnog odnosa u Tajništvu Akademije i Knjižnici

19. imenuje voditelja Knjižnice

20. može imenovati savjetnike, stručna povjerenstva ili radne skupne za obavljanje pojedinih poslova iz svog djelokruga te odlukom o imenovanju određuje njihov broj, sastav i djelokrug rada

20. odlučuje o prestanku ugovora o radu zaposlenika Akademije u skladu sa Zakonom, zakonom koji uređuje radne odnose i općim aktima Akademije

21. odlučuje o radnopravnim statusima zaposlenika i o pitanjima vezanim za ostvarivanjem prava i obveza iz radnog odnosa ili u svezi s radnim odnosom zaposlenika

22. predlaže Akademijskom vijeću mjere za unaprjeđenje rada Akademije

23. potpisuje diplome i druge javne isprave koje izdaje Akademija

24. potpisuje ugovore koje sklapa Akademija

25. donosi odluku o suradnji na međuinstitucijskoj i međunarodnoj razini

26. dodjeljuje Dekanovu nagradu studentima

27. obavlja i druge poslove utvrđene Zakonom, Statutom Sveučilišta, ovim Statutom i drugim općim aktima.

* 1. Dekanu u radu pomažu prodekani i tajnik.
	2. Dekan ima pravo poduzimati sve pravne radnje u ime i za račun Akademije do iznosa od 200.000,00 eura.
	3. Za pravne radnje iznad iznosa od 200.000,00 eura dekanu je potrebna suglasnost Senata.
	4. Dekan je za svoj rad odgovoran Akademijskom vijeću i rektoru.
	5. Dekan je obvezan podnijeti Akademijskom vijeću godišnje izvješće o provedbi strategije Akademije, izvješće o poslovanju i provedbi dijela programskog ugovora i druga izvješća utvrđena ovim Stautom.

### *Izbor dekana*

**Članak 21.**

* 1. Za dekana može biti izabran nastavnik Akademije na umjetničko-nastavnom ili znanstveno-nastavnom radnom mjestu redovitog profesora u trajnom izboru, redovitog profesora ili izvanrednog profesora koji ima ugovor o radu na Sveučilištu, odnosno Akademiji u punom radnom vremenu.
	2. Dekana bira Akademijsko vijeće tajnim glasovanjem natpolovičnom većinom glasova ukupnog broja članova Akademijskog vijeća s pravom glasa, prema uvjetima i u postupku koji se propisuje Statutom Sveučilišta i ovim Statutom.
	3. Mandat je dekana Akademije tri (3) godine te se ista osoba može još jednom ponovno izabrati.
	4. Mandat izabranom dekanu započinje 1. listopada sljedeće akademske godine i traje do 30. rujna akademske godine u kojoj mu istječe mandat.
	5. Postupak izbora dekana mora završiti najkasnije četiri (4) mjeseca prije isteka mandata dekana.
	6. U slučaju ponavljanja postupka izbora dekana, izbor se mora završiti najkasnije 15 dana prije nego što bi izabranom dekanu trebao započeti mandat.

***Postupak kandidiranja i prikupljanja prijedloga za izbor dekana***

**Članak 22.**

1. Akademijsko vijeće donosi odluku o pokretanju postupka izbora dekana kojom se utvrđuju provedba postupka prikupljanja prijedloga kandidata za izbor dekana, ovlasti izbornog povjerenstva, rokovi za provedbu postupka prikupljanja prijedloga kandidata za izbor dekana, prijedlozi kandidata za izbor dekana, rokovi za sazivanje izborne sjednice vijeća za predstavljanje programa rada kandidata za izbor dekana i provedbu postupka tajnog glasovanja za izbor dekana.
2. Odluka Akademjskog vijeća o pokretanju postupka izbora dekana objavljuje se na mrežnoj stranici Akademije drugog dana od dana stupanja na snagu.
3. Postupak izbora dekana provodi izborno povjerenstvo. Izborno povjerenstvo ima tri člana koje imenuje vijeće među svojim članovima.
4. Postupak kandidiranja i prikupljanja prijedloga kandidata za izbor dekana ne može biti kraći od trideset (30) dana.
5. Postupak kandidiranja i prikupljanja prijedloga kandidata za izbor dekana provodi se na temelju prijedloga kandidata za izbor dekana prema utvrđenom popisu svih nastavnika u umjetničko-nastavnom ili znanstveno-nastavnom radnom mjestu redovitog profesora u trajnom izboru, redovitog profesora i izvanrednog profesora.
6. Postupak kandidiranja i prikupljanja prijedloga kandidata za izbor dekana provodi se tako da Akademijsko vijeće utvrdi popis svih nastavnika na umjetničko-nastavnom ili znanstveno-nastavnom radnom mjestu redovitog profesora u trajnom izboru, redovitog profesora i izvanrednog profesora i dostavi ga izbornom povjerenstvu. Izborno je povjerenstvo obvezno u roku utvrđenom odlukom Akademijsko vijeće provesti postupak kandidiranja i prikupljanja prijedloga za izbor dekana na način da prema utvrđenom popisu svih nastavnika na umjetničko-nastavnom ili znanstveno-nastavnom radnom mjestu obavi razgovor s nastavnicima prema utvrđenom popisu i prema pisanoj izjavi nastavnika te utvrdi prijedlog kandidata za izbor dekana.
7. Uz prijedloge kandidata za izbor dekana kandidati za izbor dekana dužni su priložiti izbornom povjerenstvu sljedeću dokumentaciju:
* izjavu kandidata o prihvaćanju kandidature
* životopis kandidata s opisom opis nastavnog, umjetničkog, znanstvenog i stručnog rada
* program rada za trogodišnje mandatno razdoblje.

**Članak 23**.

1. Izborno povjerenstvo, nakon isteka roka za prikupljanje prijedloga kandidata za izbor dekana, izvješćuje dekana o prikupljenim prijedlozima kandidata za izbor dekana.
2. Dekan je dužan sazvati sjednicu vijeća najkasnije u roku od petnaest (15) dana od dana primitka prijedloga izbornog povjerenstva o prikupljenim prijedlozima za izbor dekana.
3. Izborno povjerenstvo za prikupljanje prijedloga kandidata za izbor dekana podnosi vijeću izvješće o prikupljenim prijedlozima za izbor dekana.
4. Izvješće izbornog povjerenstva o kandidatima za izbor dekana te životopisi kandidata s opisom nastavnog, umjetničkog, znanstvenog i stručnog rada i programi rada kandidata za izbor dekana dostavljaju se svim članovima Akademijskog vijeća s pozivom za izbornu sjednicu i to najkasnije sedam (7) dana prije dana održavanja sjednice.

**Članak 24.**

1. Dekana bira Akademijsko vijeće tajnim glasovanjem i to osobnim glasovanjem članova Akademijskog vijeća na izbornoj sjednici. Izbornom sjednicom predsjeda po godinama najstariji član Akademijskog vijeća.
2. Postupak izbora dekana tajnim glasovanjem provodi izborno povjerenstvo.
3. Za dekana je izabran kandidat koji je dobio natpolovičnu većinu glasova svih članova Akademijskog vijeća.
4. Svaki član Akademijskog vijeća s pravom glasa ima jedan glas.
5. Postupak izbora dekana tajnim glasovanjem provodi se u izbornim krugovima i to najviše u trima izbornim krugovima.

1. Prvi izborni krug:

* + - 1. Ako se u prvom izbornom krugu postupak izbora dekana provodi samo za jednog kandidata koji ne dobije natpolovičnu većinu glasova vijeća, ne ulazi se u drugi izborni krug, već se ponavlja postupak kandidiranja i izbora dekana. Na istoj sjednici Akademijsko vijeće će utvrditi rokove postupka kandidiranja i izbora dekana i imenovati izborno povjerenstvo.
			2. Ako se u prvom izbornom krugu dekan bira između dvaju kandidata, a ni jedan od njih ne dobije natpolovičnu većinu glasova Akademijsko vijeće, u drugi izborni krug ulazi kandidat koji je u prvom izbornom krugu dobio veći broj glasova.
			3. Ako su u prvom izbornom krugu bira između dvaju kandidata i oba kandidata dobiju isti broj glasova, postupak se kandidiranja i izbora dekana ponavlja. Na istoj sjednici Akademijsko vijeće će utvrditi rokove postupka kandidiranja i izbora dekana.
			4. Ako se u prvom izbornom krugu dekan bira između triju ili više kandidata, a ni jedan od njih ne dobije natpolovičnu većinu glasova biračkog tijela, u drugi izborni krug ulaze dva kandidata koja su u prvom izbornom krugu dobila najveći broj glasova.
			5. Ako nakon prvog izbornog kruga jedan od kandidata dobije veći broj glasova, ali ne i natpolovičnu većinu glasova Akademijsko vijeće, a preostala dva ili više kandidata dobiju jednak broj glasova, provodi se dodatno glasovanje (međuglasovanje) među onim kandidatima koji imaju jednak broj glasova. Nakon provedenog dodatnog glasovanja, u drugi izborni krug ulazi kandidat s većim brojem glasova uz kandidata koji je u prvom izbornom krugu dobio najveći broj glasova.

2. Drugi izborni krug:

* 1. Ako u drugom izbornom krugu ni jedan od kandidata ne dobije natpolovičnu većinu glasova biračkog tijela, u treći izborni krug ulazi kandidat koji je u drugom izbornom krugu dobio veći broj glasova.
	2. Ako u drugom izbornom krugu kandidati za izbor dekana dobiju jednak broj glasova, ne provodi se dodatno glasovanje, već oba kandidata ulaze u treći izborni krug.

3. Treći izborni krug:

1. U trećem izbornom krugu za dekana je izabran kandidat koji je dobio natpolovičnu većinu glasova Akademijskog vijeća.
2. Ako u trećem izbornom krugu nije izabran dekan, ponavlja se postupak kandidiranja i izbora dekana. Na istoj sjednici Akademijsko vijeće će utvrditi rokove postupka kandidiranja i izbora dekana.

***Ponavljanje postupka izbora dekana***

**Članak 25.**

1. Ako se na izbornoj sjednici Akademijskog vijeća u postupku izbora tajnim glasovanjem ne izabere dekan, Akademijsko vijeće će na istoj sjednici utvrditi rokove za provedbu ponovljenog postupka kandidiranja i izbora dekana.
2. U ponovljenom postupku izbora dekana, postupak kandidiranja i prikupljanja prijedloga kandidata za izbor dekana traje petnaest (15) dana.
3. U slučaju da vijeće i u ponovljenom postupku kandidiranja i izbora dekana do 15. rujna ne izabere dekana, na istoj sjednici imenuje se vršitelj dužnosti dekana do izbora novog dekana, a najdulje na vrijeme od godinu dana.
4. Za vršitelja dužnosti dekana ne mogu biti imenovani kandidati koji su bili u postupku izbora dekana. Akademijsko vijeće među svojim članovima, odnosno među nastavnicima na umjetničko-nastavnom ili znanstveno-nastavnom radnom mjestu redovitog profesora u trajnom izboru, redovitog profesora ili izvanrednog profesora imenuje vršitelja dužnosti dekana.
5. O imenovanju vršitelja dužnosti dekana odlučuje Akademijsko vijeće javnim glasovanjem, natpolovičnom većinom glasova svih članova Akademijskog vijeća.
6. U slučaju da vijeće ne izabere dekana i na istoj sjednici ne imenuje vršitelja dužnosti dekana, Senat će najkasnije u roku od petnaest (15) dana od dana primitka obavijesti vijeća imenovati vršitelja dužnosti dekana iz reda nastavnika Akademije na umjetničko-nastavnom odnosno znanstveno-nastavnom radnom mjestu redovitog profesora u trajnom izboru, redovitog profesora ili izvanrednog profesora do izbora novog dekana, a najdulje na vrijeme od godinu dana.
7. O imenovanju vršitelja dužnosti dekana na prijedlog rektora odlučuje Senat javnim glasovanjem, natpolovičnom većinom glasova svih članova Senata.

**Članak 26.**

1. Nakon provedenog postupka izbora dekana, Akademija dostavlja dokumentaciju o provedbi postupka izbora dekana u skladu sa Statuom Sveučilišta i ovim Statutom nadzornom tijelu Sveučilišta odnosno Odboru za statutarna i pravna pitanja, koje daje prethodno mišljenje o provedenom postupku izbora dekana.
2. Ako nadzorno tijelo Sveučilišta utvrdi nezakonitost u provedbi postupka izbora dekana, Senat će na prijedlog rektora imenovati vršitelja dužnosti dekana iz reda nastavnika Akademije koji ispunjavaju uvjete za izbor dekana, a najduže na šest (6) mjeseci.
3. Vršitelj dužnosti dekana dužan je pokrenuti redoviti postupak izbora dekana u skladu s ovim Statutom.

***Spriječenost dekana u obavljanju dužnosti***

**Članak 27.**

* 1. U slučaju spriječenosti dekana da obavlja svoje dužnosti (odsutnost, bolest i sl.) zamjenjuje ga prodekan kojeg ovlasti dekan.
	2. Prodekan koji zamjenjuje dekana ima sve ovlasti i obavlja sve poslove dekana predviđene Zakonom, Statutom Sveučilišta i ovim Statutom, a javne isprave i ostale akte potpisuje uz oznaku „u. z.“.
	3. U slučaju spriječenosti dekana dulje od šest mjeseci, Akademijsko vijeće će donijeti odluku o razrješenju dekana, imenovati vršitelja dužnosti dekana i pokrenuti postupak izbora novog dekana.

***Prestanak mandata i razrješenje dekana***

**Članak 28.**

1. Dekanu prestaje mandat prije isteka vremena na koje je izabran:
* ostvarivanjem prava na mirovinu
* prestankom ugovora o radu
* prelaskom na drugu dužnost
* zasnivanjem radnog odnosa s drugom pravnom osobom ili nastavnom bazom izvan Sveučilišta.
1. Dekan može biti razriješen dužnosti prije isteka vremena na koje je izabran:
* ako zatraži razrješenje
* ako nastupe razlozi koji prema Zakonu, statutu Akademije ili propisima o radu dovode do prestanka radnog odnosa
* ako ne postupa prema Zakonu, statutu Akademije i drugim općim aktima
* ako nesavjesnim ili nepravilnim radom prouzroči Akademiji veću štetu ili ako zanemaruje ili nesavjesno obavlja svoju dužnost.
1. Postupak razrješenja dekana pokreće se na prijedlog jedne trećine članova Akademijskog vijeća u skladu sa ovim Statutom ili na prijedlog rektora ako Senat ukine odluku Akademije.
2. Akademijsko vijeće o razrješenju dekana odlučuje natpolovičnom većinom glasova svih članova Akademijskog vijeća. Sjednicom Akademijskog vijeća na kojoj se odlučuje o razrješenju dekana predsjeda po godinama najstariji član Akademijskog vijeća.
3. Ako dekanu prestane mandat, odnosno ako je razriješen dužnosti prije vremena na koje je izabran, do izbora dekana Akademijskog vijeća imenuje vršitelja dužnosti dekana najdulje do godinu dana, u skladu sa ovim Stautom.
4. U slučaju da Akademijsko vijeće nakon provedenog postupka razrješenja dekana ne imenuje vršitelja dužnosti dekana, Senat će, najkasnije u roku od petnaest (15) dana od dana primitka obavijesti Akademijskog vijeća, imenovati vršitelja dužnosti dekana iz reda nastavnika Akademije na umjetničko-nastavnom odnosno znanstveno-nastavnom radnom mjestu redovitog profesora u trajnom izboru, redovitog profesora ili izvanrednog profesora do izbora novog dekana, a najdulje na vrijeme od godinu dana.
5. Postupak izbora novog dekana provodi se u skladu s Statutom Sveučilišta i ovim Statutom i u tom postupku razriješeni dekan ne može biti kandidat u postupku izbora dekana.

***Prodekani***

**Članak 29.**

Dekanu u radu i upravljanju pomažu prodekani.

**Članak 30**

1. Akademija ima pet (5) prodekana:

- prodekan za nastavu i studente

- prodekan za studijske programe

- prodekan za umjetnost, kvalitetu i strategiju

- prodekan za znanost i projekte

- prodekan za razvoj održivosti u umjetnosti i kulturi.

(2) Djelokrug rada prodekana te njihova prava i obveze pobliže se uređuju Pravilnikom o ustrojstvu radnih mjesta Akademije.

(3) Prodekani su za svoj rad odgovorni dekanu i Akademijskom vijeću.

### *Imenovanje prodekana*

**Članak 31.**

(1) Za prodekana može biti imenovan nastavnik Akademije na umjetničko-nastavnom odnosno znanstveno-nastavnom radnom mjestu redovitog profesora u trajnom izboru, redovitog profesora, izvanrednog profesora ili docenta koji ima ugovor o radu u punom radnom vremenu na Sveučilištu, odnosno Akademiji.

(2) Mandat prodekana traje tri (3) godine, odnosno do isteka mandata dekana i može se ponoviti.

(3) Prodekane imenuje Akademijsko vijeće javnim glasovanjem na prijedlog dekana natpolovičnom većinom glasova ukupnog broja članova Akademijskog vijeća s pravom glasa.

(4) Prijedlog za imenovanje prodekana mora sadržavati:

- izjavu o prihvaćanju kandidature za prodekana

- životopis s opisom nastavnog, umjetničko/znanstvenog i stručnog rada.

(5) U slučaju da kandidati za prodekane ne dobiju natpolovičnu većinu glasova ukupnog broja članova Akademijskog vijeća s pravom glasa, dekan će na sljedećoj sjednici Akademijskog vijeća predložiti nove kandidate.

(6) Dekan može ovlastiti prodekana da ga zamjenjuje u zastupanju i predstavljanju Akademije.

### *Razrješenje prodekana*

**Članak 32.**

(1) Prodekan može biti razriješen dužnosti i prije isteka mandata na koji je imenovan, iz istih razloga iz kojih može biti razriješen i dekan u skladu s ovim Statutom.

(2) Prijedlog za razrješenje prodekana podnosi dekan.

(3) Prodekan je razriješen dužnosti ako se o prijedlogu dekana za razrješenje javnim glasovanjem izjasni natpolovična većina svih članova Akademijskog vijeća.

(4) Akademijskog vijeće, istovremeno s donošenjem odluke o razrješenju prodekana, bira novog prodekana na prijedlog dekana.

***Tajnik Akademije***

**Članak 33.**

(1) Tajnik je voditelj Tajništva Akademije i odgovoran je za izvršenje organizacijskih, stručno-administrativnih, pravnih, tehničkih i drugih općih poslova na Akademiji.

(2) Tajnik Akademije odgovoran je za učinkovit rad ureda: za pravne, kadrovske i stručno- administrativne poslove, za financijsko računovodstvene poslove, za poslove unaprjeđenja i osiguranja kvalitete u visokom obrazovanju, za studentska pitanja te tehničkih i pomoćnih poslova te ostalih poslova utvrđenih Statutom, Zakonom, drugim propisima i općim aktima Akademije.

(3) Tajnika bira Dekan Akademije na temelju javnog natječaja.

(4) Za tajnika može biti izabrana osoba koja ima završen sveučilišni integrirani prijediplomski i diplomski studij prava i pet (5) godina radnog iskustva u struci.

(5) Tajnik Akademije odgovara za svoj rad dekanu Akademije

## *Dekanski kolegij*

**Članak 34.**

(1) Dekanski kolegij je savjetodavno i stručno tijelo dekana koje čine prodekani, voditelji odsjeka, tajnik i voditelj ureda za financijsko-računovodstvene poslove.

(2) Dekanski kolegij saziva dekan prema potrebi, a radi:

* koordiniranja i praćenja cjelokupne aktivnosti Akademije
* unapređivanja rada stručnih službi Akademije
* usklađenja svih poslovnih aktivnosti Akademije,
* obavlja i druge poslove utvrđene Statutom i drugim općim aktima i odlukama dekana.

(3) Dekanski kolegij dekan može proširiti odgovarajućim voditeljima ustrojbenih jedinica Akademije, savjetnicima ili stručnjacima za pojedina pitanja.

***Akademijsko vijeće***

**Članak 35.**

1. Akademijsko vijeće je tijelo upravljanja na Akademiji koje se bira sukladno ovom Statutu, na način kojim se kroz predstavnike nastavnika, suradnika i drugih zaposlenika osigurava zastupljenost nastavnika na umjetničko-nastavnim odnosno znanstveno-nastavnim i nastavnim radnim mjestima, suradnika na suradničkim radnim mjestima, zastupljenost drugih zaposlenika Akademije te zastupljenost studenata kroz studentske predstavnike.
2. Mandat predstavnika nastavnika, suradnika i drugih zaposlenika u Akademijskom vijeću je tri (3) godine. Ista osoba može se ponovno izabrati za člana Akademijsko vijeće.
3. Mandat studentskih predstavnika u Akademijskom vijeću određen je posebnim zakonom.

***Sastav Akademijskog vijeća***

**Članak 36.**

1. Akademijsko vijeće čine dekan i prodekani te predstavnici nastavnika na umjetničko-nastavnim odnosno znanstveno-nastavnim radnim mjestima i nastavnim radnim mjestima, zatim predstavnici suradnika na suradničkim radnim mjestima te predstavnici drugih zaposlenika i studentski predstavnici.
2. Akademijsko vijeće ima trideset i sedam (37) članova s pravom glasa. Članovi su Akademijskog vijeća s pravom glasa:
* dekan i pet (5) prodekana po položaju, a koji ne ulaze u izračun omjera udjela nastavnika na umjetničko-nastavnim i znanstveno-nastavnim radnim mjestima
* dvadeset (20) predstavnika nastavnika na umjetničko-nastavnim odnosno znanstveno-nastavnim radnim mjestima u omjeru udjela nastavnika na umjetničko-nastavnim i znanstveno-nastavnim radnim mjestima za svako navedeno umjetničko-nastavno odnosno znanstveno-nastavno radno mjesto kako slijedi:
* šest (6) predstavnika nastavnika izabranih na umjetničko-nastavna radna mjesta odnosno znanstveno-nastavna radna mjesta redovitog profesora i redovitog profesora u trajnom izboru
* osam (8) predstavnika nastavnika izabranih na umjetničko-nastavna radna mjesta odnosno znanstveno-nastavna radna mjesta izvanrednog profesora
* šest (6) predstavnika nastavnika izabranih na umjetničko-nastavna radna mjesta odnosno znanstveno-nastavna radna mjesta docenta
* Temelj za izračun omjera udjela nastavnika na umjetničko-nastavnim i znanstveno-nastavnim radnim mjestima u Akademijskom vijeću čini omjer koji se dobije izračunom udjela umjetničko-nastavnih i znanstveno-nastavnih radnih mjesta u odnosu na ukupan broj zaposlenika u umjetničko-nastavnim i znanstveno-nastavnim radnim mjestima prema utvrđenom popisu svih nastavnika na umjetničko-nastavnim i znanstveno-nastavnim radnim mjestima Akademije.
* dva (2) predstavnika nastavnika na nastavnim radnim mjestima
* četiri (4) predstavnika suradnika na suradničkim radnim mjestima
* jedan (1) predstavnik drugih zaposlenika koji imaju ugovor o radu u Knjižnici ili Tajništvu Akademije te
* četiri (4) predstavnika studenata.
1. U radu Akademijskog vijeća bez prava glasa sudjeluju tajnik Akademije i predstavnik reprezentativnog sindikata na Akademiji u djelatnosti znanosti i visokog obrazovanja koji je zaposlenik Akademije.

***Izbor članova Akademijskog vijeća***

**Članak 37.**

(1) Izbor članova Akademijskog vijeća provodi se na izbornim sjednicama:

1. izborna sjednica za izbor predstavnika nastavnika na umjetničko-nastavnim odnosno znanstveno-nastavnim radnim mjestima

2. izborna sjednica za izbor predstavnika nastavnika na nastavnim radnim mjestima i

predstavnika suradnika na suradničkim radnim mjestima

3. izborna sjednica drugih zaposlenika.

(2) Pojedine izborne sjednice iz stavka 1. ovog članka moraju se održati najkasnije trideset

(30) dana prije isteka mandata Akademijskog vijeća.

(3) Za članove Akademijskog vijeća izabrani su kandidati za predstavnike nastavnika,

suradnika i drugih zaposlenika koji su na pojedinim izbornim sjednicama prema

utvrđenom broju predstavnika iz članka 36. stavka 2. ovog Statuta javnim glasovanjem

dobili najveći broj glasova.

(4) Ako na pojedinim izbornim sjednicama dva ili više kandidata imaju isti broj glasova,

provodi se međuglasovanje i za člana Akademijskog vijeća izabran je kandidat koji je u

međuglasovanju dobio veći broj glasova.

(5) Ako se na pojedinim izbornim sjednicama ne izaberu predstavnici nastavnika, suradnika i drugih zaposlenika u skladu s utvrđenim brojem predstavnika u članku 36. stavku 2. ovog Statuta, postupak se izbora ponavlja najkasnije u roku od petnaest (15) dana od dana održavanja izborne sjednice.

(6) Predstavnike studenata u Akademijsko vijeće biraju studenti u skladu s ovim Statutom i

posebnim zakonom.

(7) Akademijsko vijeće u starom sazivu potvrđuje rezultate izbora i utvrđuje mandat članova Akademijskog vijeća u novom sazivu.

***Izborna sjednica za izbor predstavnika nastavnika***

***na umjetničko-nastavnim odnosno znanstveno-nastavnim radnim mjestima***

**Članak 38.**

(1) Nastavnici na umjetničko-nastavnim radnim mjestima:

redovitog profesora u trajnom izboru, redovitog profesora, izvanrednog profesora i

docenta biraju svoje predstavnike javnim glasovanjem na izbornoj sjednici za izbor

predstavnika nastavnika na umjetničko-nastavnim radnim mjestima na kojoj se predlažu kandidati i vrši izbor predstavnika nastavnika na umjetničko-nastavnim radnim mjestima u Akademijskom vijeću prema utvrđenom broju predstavnika, a sukladno temelju za izračun omjera udjela nastavnika na umjetničko-nastavnim i znanstveno-nastavnim radnim mjestima iz članka 36. stavka 2. podstavka 3. ovog Statuta.

1. Nastavnici na znanstveno-nastavnim radnim mjestima:

redovitog profesora u trajnom izboru, redovitog profesora, izvanrednog profesora i

docenta biraju svoje predstavnike javnim glasovanjem na izbornoj sjednici za izbor

predstavnika nastavnika na znanstveno-nastavnim radnim mjestima na kojoj se predlažu kandidati i vrši izbor predstavnika nastavnika na znanstveno-nastavnim radnim mjestima u Akademijskom vijeću prema utvrđenom broju predstavnika, a sukladno temelju za izračun omjera udjela nastavnika na umjetničko-nastavnim i znanstveno-nastavnim radnim mjestima iz članka 36. stavka 2. podstavka 3. ovog Statuta.

1. Izborne sjednice za izbor predstavnika nastavnika na umjetničko-nastavnim odnosno

Izborne sjednice za izbor predstavnika nastavnika na znanstveno-nastavnim radnim mjestima saziva i vodi dekan Akademije.

1. Kandidati za predstavnike nastavnika na umjetničko-nastavnim odnosno znanstveno-nastavnim radnim mjestima mogu biti nastavnici izabrani na pojedina umjetničko-nastavna odnosno znanstveno-nastavna radno mjesto, osim dekana i prodekana u tekućem mandatu.
2. Za člana Akademijskog vijeća iz reda nastavnika na umjetničko-nastavnim i člana Akademijskog vijeća iz reda nastavnika na znanstveno-nastavnim radnim mjestima izabrani su oni nastavnici koji su na izbornim sjednicama s liste nastavnika na umjetničko-nastavnim i s liste nastavnika na znanstveno-nastavnim radnim mjestima javnim glasovanjem dobili najveći broj glasova.
3. Ako su za predstavnike nastavnika na umjetničko-nastavnim odnosno znanstveno-nastavnim radnim mjestima u Akademijskom vijeću izabrani nastavnici koji se izaberu na položaj dekana ili imenuju na položaj prodekana, provest će se ponovljeni izbori za izbor predstavnika nastavnika na umjetničko-nastavnim i znanstveno-nastavnim radnim mjestima u istom mandatu, prema postupku utvrđenom u ovom članku.

***Izborna sjednica za izbor predstavnika nastavnika na nastavnim radnim mjestima i predstavnika suradnika na suradničkim radnim mjestima***

**Članak 39.**

(1) Nastavnici na nastavnim radnim mjestima: predavača savjetnika, višeg predavača, predavača, korepetitora savjetnika, višeg korepetitora, korepetitora, umjetničkog savjetnika, višeg umjetničkog suradnika i umjetničkog suradnika te suradnici na suradničkim radnim mjestima: višeg asistenta i asistenta biraju svoje predstavnike javnim glasovanjem na izbornoj sjednici svih nastavnika na nastavnim radnim mjestima i suradnika na suradničkim radnim mjestima na kojoj se predlažu kandidati i vrši izbor predstavnika nastavnika i suradnika u Akademijskom vijeću prema utvrđenom broju predstavnika iz članka 36. stavka 2. podstavka 3. i 4. ovog Statuta.

(2) Izbornu sjednicu za izbor predstavnika nastavnika na nastavnim radnim mjestima i

predstavnika suradnika na suradničkim radnim mjestima u Akademijskom vijeću saziva i vodi Prodekan za nastavu i studente.

(3) Kandidat za predstavnika nastavnika na nastavnim radnim mjestima može biti nastavnik

izabran na pojedino nastavno radno mjesto, a kandidat za predstavnike suradnika na

suradničkim radnim mjestima može biti suradnik izabran na pojedino suradničko radno

mjesto koji ima ugovor o radu na Akademiji**.**

(4) Za članove Akademijskog vijeća izabrani su kandidati za predstavnike nastavnika i

suradnika koji su na izbornoj sjednici javnim glasovanjem dobili najveći broj glasova.

(5) Ako tijekom mandata izabrani predstavnik suradnika napreduje na više radno mjesto,

provest će se ponovljeni izbori za izbor predstavnika suradnika na suradničkim radnim

mjestima u istom mandatu, prema postupku utvrđenom u ovom članku.

***Izborna sjednica drugih zaposlenika***

**Članak 40.**

(1) Predstavnike drugih zaposlenika utvrđene ovim Statutom biraju zaposlenici iz reda zaposlenika na stručno-administrativnim, tehničkim i pomoćnim poslovima koji imaju ugovor o radu u Tajništvu i Knjižnici Akademije.

(2) Zaposlenici Tajništva i Knjižnice biraju predstavnika drugih zaposlenika na izbornoj sjednici drugih zaposlenika na kojoj se predlažu kandidati i vrši izbor predstavnika drugih zaposlenika u Akademijsko vijeće.

(3) Izbornu sjednicu za izbor predstavnika drugih zaposlenika u Akademijsko vijeće saziva i vodi Tajnik Akademije.

(4) Kandidat za predstavnika drugih zaposlenika u Akademijskom vijeću može biti zaposlenik Tajništva i Knjižnice koji ima ugovor o radu na Akademiji.

(5) Za člana Akademijskog vijeća izabran je kandidat za predstavnika drugih zaposlenika koji je na izbornoj sjednici javnim glasovanjem dobio najveći broj glasova

***Razrješenje člana Akademijskog vijeća***

**Članak 41.**

(1) Član Akademijskog vijeća može biti razriješen dužnosti prije isteka mandata na koji je izabran:

- ako zatraži razrješenje

- ako ne ispunjava dužnost člana Akademijskog vijeća i svojim nesavjesnim ili nepravilnim radom prouzroči štetu Akademiji

- ako nastupe razlozi koji prema Zakonu, ovom Statutu ili propisima o radu dovode do prestanka radnog odnosa - prestankom statusa studenta.

(2) Razrješenje člana Akademijskog vijeća provodi Akademijsko vijeće na prijedlog dekana ili jedne trećine ukupnog broja članova Akademijskog vijeća s pravom glasa.

(3) Odluku o razrješenju člana Akademijskog vijeća donosi Akademijsko vijeće javnim glasovanjem natpolovičnom većinom glasova ukupnog broja članova Akademijskog vijeća s pravom glasa.

(4) Razriješeni član Akademijskog vijeća zamjenjuje se novim izabranim članom Akademijskog vijeća prema postupku utvrđenom u članku 37. ovog Statuta.

(5) Izabrani član Akademijskog vijeća nastavlja mandat razriješenog člana Akademijskog vijeća.

***Ovlasti Akademijskog vijeća***

**Članak 42.**

Akademijsko vijeće ima sljedeće ovlasti:

1. donosi odluke o nastavnim, umjetničkim, odnosno znanstvenim i stručnim pitanjima
2. provodi postupak izbora i razrješenja dekana
3. provodi postupak imenovanja i razrješenja prodekana na prijedlog dekana
4. donosi Statut na prijedlog dekana
5. donosi druge opće akte Akademije utvrđene Statutom
6. donosi misiju i strategiju razvoja Akademije
7. usvaja prijedlog dijela programskog ugovora koji se odnosi na Akademiju
8. donosi financijski plan Akademije
9. donosi dodatne kriterije za izbor na umjetničko-nastavna, znanstveno-nastavna, nastavna, suradnička i stručna radna mjesta zaposlenika Akademije
10. provodi reizbore i izbore na umjetničko-nastavna, znanstveno-nastavna, nastavna i stručna radna mjesta zaposlenika Akademije
11. provodi izbore na suradnička radna mjesta
12. provodi reizbore i izbore naslovnih nastavnika
13. utvrđuje ustrojstvo Akademije
14. donosi odluku o ustrojavanju novih ustrojstvenih jedinica Akademije
15. imenuje i razrješava pročelnika odsjeka, predstojnike centara i voditelje laboratorija
16. donosi studijske programe te njihove izmjene i dopune u skladu sa Zakonom i propisima kojima se uređuje osiguravanje kvalitete u visokom obrazovanju
17. donosi manje izmjene i dopune studijskih programa
18. provodi postupak stjecanja doktorata umjetnosti i znanosti u skladu s odredbama Statuta Sveučilišta
19. imenuje mentore suradnicima na suradničkom radnom mjestu asistenta i višeg asistenta
20. donosi najmanje jednom godišnje ocjenu o radu asistenta i višeg asistenta na temelju pisanog izvješća i ocjene mentora o radu asistenta i višeg asistenta
21. donosi Izvedbeni plan studija prije početka nove akademske godine
22. utvrđuje broj upisnih mjesta na pojedinom studiju
23. donosi mjere za osiguravanje i unaprjeđivanje sustava kvalitete na Akademiji
24. bira *professore emerituse* iz reda zaposlenika Akademije
25. bira predstavnika Akademije iz reda nastavnika na umjetničko-nastavnom odnosno znanstveno-nastavnom radnom mjestu za člana Senata
26. usvaja godišnje izvješće dekana o provedbi strategije razvoja Akademije te izvješće dekana o poslovanju i provedbi dijela programog ugovora
27. usvaja polugodišnje i godišnje izvješće o izvršenju financijskog plana Akademije
28. imenuje odbore i povjerenstva kao svoja stručna i savjetodavna tijela te druge odbore i povjerenstva u skladu s ovim Statutom
29. odobrava plaćenu slobodnu studijsku godinu (*sabbatical*) nastavnicima na umjetničko-nastavnim odnosno znanstvenim-nastavnim radnim mjestima
30. obavlja druge poslove u skladu s ovim Statutom te statutom i drugim općim aktima Akademije.

***Način rada Akademijskog vijeća***

**Članak 43.**

### (1) Akademijsko vijeće na sjednicama raspravlja i odlučuje.

### (2) Sjednicu Akademijskog vijeća saziva i njome predsjeda dekan.

### (3) Akademijsko vijeće može odlučivati ako je na sjednici nazočno više od polovice ukupnog broja njegovih članova s pravom glasa.

### (4) Akademijsko vijeće donosi odluke natpolovičnom većinom glasova ukupnog broja članova Akademijskog vijeća s pravom glasa.

### (5) Studentski predstavnici u Akademijskom vijeću ne sudjeluju u glasovanju u postupku izbora nastavnika i suradnika na radna mjesta.

### (6) Pri odlučivanju u Akademijskom vijeću studentski predstavnici imaju pravo suspenzivnog veta pri odlučivanju o pitanjima promjene uvjeta studiranja, izmjene studijskih programa i izvedbenog plana studija, osiguranja kvalitete studija i pitanjima studentskog standarda. Studentski predstavnici mogu upotrijebiti suspenzivni veto kada to zatraži natpolovična većina svih studentskih predstavnika u Akademijskom vijeću. Nakon suspenzivnog veta Akademijsko vijeće ponovno raspravlja o navedenom pitanju najranije u roku od osam (8) dana. U ponovljenom odlučivanju odluka se donosi natpolovičnom većinom glasova ukupnog broja članova Akademijskog vijeća s pravom glasa bez prava upotrebe suspenzivnog veta.

### (7) Dekan može na sjednicu Akademijskog vijeća na kojoj se raspravlja o pitanjima od zajedničkog interesa za djelovanje i razvoj Akademije (strategija Akademije, ustrojstvo Akademije, organizacija nastave, utvrđivanja prijedloga studijskog programa, izmjena i dopuna studijskog programa, Izvedbeni plan studija, utvrđivanje plana razvoja umjetničke i znanstvenoistraživačke djelatnosti i sl.) pozvati sve nastavnike i suradnike Akademije da sudjeluju u radu Akademijskog vijeća.

### (8) Rad Akademijskog vijeća i način donošenja odluka pobliže se određuju poslovnikom u skladu s ovim Statutom.

### *Stručna i savjetodavna tijela Akademijskog vijeća*

**Članak 44.**

(1) Akademijsko vijeće može imenovati stalne i povremene odbore i povjerenstva kao svoja stručna i savjetodavna tijela u skladu s ovim Statutom ili drugim općim aktom.

(2) Akademijsko vijeće ima sljedeća stručna i savjetodavna tijela kao stalne odbore i povjerenstva:

- Odbor za završne i diplomske radove

- Povjerenstvo za nastavu i studente

- Povjerenstvo za osiguravanje i unaprjeđivanje kvalitete visokog obrazovanja

- Povjerenstvo za izdavačku djelatnost

- Etičko povjerenstvo

- Stegovno povjerenstvo

(3) Odbori i povjerenstva imaju najmanje tri (3) člana, a najviše sedam (7) članova.

(4) Članove odbora i povjerenstava imenuje i razrješava Akademijsko vijeće na prijedlog dekana.

(5) Mandat predsjednika i člana odbora i povjerenstva traje tri (3) godine. Ista osoba može biti ponovno imenovana za predsjednika, odnosno člana odbora i povjerenstva.

(6) Sastav, ustroj i djelokrug rada odbora i povjerenstava utvrđuje se posebnom odlukom Akademijskog vijeća.

1. **RADNA MJESTA NASTAVNIKA I SURADNIKA**

**Članak 45.**

* + - * 1. Nastavnici na Akademiji zapošljavaju se na umjetničko-nastavna i znanstveno-nastavna radna mjesta.
				2. Nastavnici na Akademiji iznimno se zapošljavaju na nastavna radna mjesta predavača i višeg predavača samo ako se na Akademiji izvode kolegiji koji ne zahtijevaju znanstveni pristup za potrebe korepeticije i druge suradnje u obrazovnom procesu, odnosno kada se na Akademiji izvodi stručni studij. Nastavnici na Akademiji na sveučilišnom studiju zapošljavaju se i na nastavna radna mjesta za poučavanje stranog jezika te na nastavna radna mjesta u umjetničkom području.
				3. Suradnici na Akademiji zapošljavaju se na suradnička radna mjesta.

***Ustroj radnih mjesta nastavnika i suradnika na Akademiji***

**Članak 46.**

* 1. Umjetničko-nastavna odnosno znanstveno-nastavna radna mjesta od najnižeg prema višemu jesu: docent (doc. dr. art. / doc. art./ doc. dr. sc.), izvanredni profesor (izv. prof. izv. prof. dr. art. / izv. prof. art./izv. prof. dr. sc.), redoviti profesor i redoviti profesor u trajnom izboru (prof. dr. art. / prof. art./prof. dr .sc.).
	2. Nastavna su radna mjesta po skupinama od najnižeg prema višemu: predavač (pred.), viši predavač (v. pred.).
	3. Nastavna su radna mjesta za poučavanje jezika na sveučilišnom studiju za poučavanje stranog jezika od najnižeg prema višemu: predavač, viši predavač i predavač savjetnik.
	4. Nastavna su radna mjesta u umjetničkom području od najnižeg prema višemu: korepetitor, viši korepetitor i korepetitor savjetnik te umjetnički suradnik, viši umjetnički suradnik i umjetnički savjetnik.
	5. Suradnička su radna mjesta od najnižeg prema višemu: asistent i viši asistent.
	6. Kratice naziva umjetničko-nastavnih i znanstveno-nastavnih radnih mjesta pišu se ispred imena i prezimena osobe koja je zaposlena na navedenom radnome mjestu. Kratice naziva nastavnih radnih mjesta pišu se iza imena i prezimena osobe koja je zaposlena na navedenom radnome mjestu.
	7. Ustroj radnih mjesta nastavnika i suradnika na Akademiji pobliže se uređuje Pravilnikom o ustrojstvu radnih mjesta Akademije u skladu s ovim Statutom.

***Kriteriji izbora na radno mjesto***

**Članak 47.**

1. Na umjetničko-nastavno, znanstveno-nastavno i nastavno radno mjesto na Akademiji može se zaposliti osoba koja ima odgovarajući stupanj obrazovanja u umjetničkom odnosno znanstvenom području i polju, koja ispunjava Nacionalne kriterije za izbor na umjetničko-nastavno, znanstveno-nastavno i nastavno radno mjesto na Akademiji (u daljnjem tekstu: Nacionalni sveučilišni, umjetnički i znanstveni kriteriji) te dodatne kriterije utvrđene općim aktom Sveučilišta i Akademije (u daljnjem tekstu: dodatni kriteriji).
2. Uz kriterije propisane u stavku 1. ovoga članka, na umjetničko-nastavno i znanstveno-nastavno radno mjesto može se zaposliti osoba koja je stekla akademski stupanj doktora umjetnosti odnosno doktora znanosti u umjetničkom odnosno znanstvenom području i polju i koja je upisana u Upisnik umjetnika i znanstvenika. Iznimno, na umjetničko-nastavno radno mjesto može se u skladu s kriterijima koje općim aktom propiše Akademija zaposliti osoba koja nije stekla akademski stupanj doktora umjetnosti.
3. Na nastavno radno mjesto, suradničko radno mjesto asistenta i stručno radno mjesto na Akademiji može se zaposliti osoba koja je završila sveučilišni diplomski studij u znanstvenom odnosno umjetničkom području i polju. Iznimno, na nastavno radno mjesto na Akademiji može se, u skladu s kriterijima koje općim aktom uređuje Sveučilište, zaposliti osoba koja je završila stručni diplomski studij u znanstvenom području i polju.
4. Na suradničko radno mjesto asistenta bira se osoba iz reda posebno uspješnih studenata. Iznimno, na suradničko radno mjesto asistenta u umjetničkom području može se zaposliti osoba koja je ostvarila posebne rezultate u umjetničkom području. Kriterije odabira na suradničko radno mjesto asistenta uređuje Sveučilište odnosno Akademija općim aktom.
5. Na suradničko radno mjesto višeg asistenta može se zaposliti osoba koja je stekla akademski stupanj doktora umjetnosti odnosno doktora znanosti u umjetničkom odnosno znanstvenom području i polju. Iznimno, na suradničko radno mjesto višeg asistenta u umjetničkom području može se zaposliti osoba koja nije stekla akademski stupanj doktora umjetnosti prema kriterijima koje općim aktom uređuje Sveučilište odnosno Akademija.
6. Nacionalne sveučilišne, umjetničke i znanstvene kriterije za pojedina umjetnička odnosno znanstvena područja ili polja na prijedlog Rektorskog zbora i nadležnoga matičnog odbora donosi Nacionalno vijeće i objavljuju se u »Narodnim novinama«. Dodatni kriteriji objavljuju se na mrežnim stranicama Sveučilišta odnosno Akademije na hrvatskom i engleskom jeziku.

***Izbor nastavnika i suradnika na slobodno radno mjesto***

**Članak 48.**

* 1. Na slobodno radno mjesto na Akademiji nastavnik i suradnik zapošljava se u postupku pokrenutom javnim natječajem.
	2. Odluku o raspisivanju javnog natječaja iz stavka 1. ovoga članka donosi Akademijsko vijeće u skladu s ovim Statutom. Sastavni dio odluke o raspisivanju javnog natječaja čini odluka o imenovanju stručnog povjerenstva.
	3. Stručno povjerenstvo iz stavka 2. ovoga članka sastoji se od najmanje triju članova zaposlenih na radnome mjestu više ili iste hijerarhijske razine u odnosu na radno mjesto za koje se provodi izbor, u istom umjetničkom odnosno znanstvenom području i polju. Najmanje jedan (1) član stručnog povjerenstva mora biti zaposlen izvan Akademije.
	4. Javni natječaj za izbor nastavnika i suradnika na slobodno radno mjesto objavljuje se u »Narodnim novinama« i na mrežnim stranicama Sveučilišta i Akademije na hrvatskom jeziku te na službenom internetskom portalu za radna mjesta Europskog istraživačkog prostora na engleskom jeziku. Rok za prijavu na javni natječaj ne smije biti kraći od 30 dana od dana raspisivanja natječaja u »Narodnim novinama«.
	5. Prijave na natječaj i dokazi o ispunjavanju kriterija podnose se u elektroničkom obliku.
	6. Stručno povjerenstvo iz stavka 2. ovoga članka ocjenjuje ispunjavaju li kandidati prijavljeni na natječaj zakonske kriterije, Nacionalne sveučilišne, umjetničke i znanstvene kriterije i dodatne kriterije te obrazloženim mišljenjem u pisanom obliku, koje sadrži ocjenu svih prijavljenih kandidata, predlaže Akademijskom vijeću najboljeg kandidata, najkasnije u roku od 30 dana od dana isteka roka za prijavu na natječaj.
	7. Akademijsko vijeće donosi odluku o usvajanju ili odbijanju mišljenja stručnog povjerenstva u roku od 30 dana od dana zaprimanja mišljenja Stručnog povjerenstva iz stavka 6. ovog članka. Odluka o odbijanju mišljenja stručnog povjerenstva mora biti obrazložena. Ako Akademijsko vijeće donese odluku o odbijanju mišljenja stručnog povjerenstva, istovremeno će donijeti odluku o poništenju javnog natječaja i raspisivanju novog javnog natječaja za isto slobodno radno mjesto nastavnika ili suradnika.
	8. Odluku Akademijskog vijeća kojom se usvaja mišljenje stručnog povjerenstva i cjelokupnu dokumentaciju s dokazima o ispunjenosti kriterija najboljeg kandidata Akademija dostavlja nadležnom matičnom odboru najkasnije u roku od osam (8) dana od dana usvajanja mišljenja, osim u slučaju izbora na suradničko radno mjesto i stručno radno mjesto.
	9. Nadležni matični odbor odlukom utvrđuje ispunjava li predloženi kandidat Nacionalne sveučilišne, umjetničke i znanstvene kriterije najkasnije u roku od 60 dana od dostave odluke.
	10. Ako nadležni matični odbor ne donese odluku iz stavka 9. ovoga članka u propisanom roku, smatra se da kandidat ispunjava Nacionalne sveučilišne, umjetničke i znanstvene kriterije. Odlukom Akademijskog vijeća utvrdit će se da su nastupile pretpostavke, odnosno da nadležni matični odbor nije u propisanom roku donio odluku iz stavka 9. ovog članka, stoga će se utvrditi da kandidat ispunjava kriterije za izbor na slobodno radno mjesto nastavnika.
	11. Nakon dostave odluke iz stavka 9. ovoga članka, odnosno nastupom pretpostavke iz stavka 10. ovoga članka, Akademija s izabranim kandidatom sklapa ugovor o radu. U

slučaju izbora suradnika: asistenta i višeg asistenta na slobodno radno mjesto nakon donošenja odluke o usvajanju mišljenja stručnog povjerenstva iz stavka 2. ovoga članka, Akademija s izabranim kandidatom sklapa ugovor o radu.

* 1. Ako nadležni matični odbor u svojoj Odluci utvrdi da kandidat ne ispunjava Nacionalne sveučilišne, umjetničke i znanstvene kriterije, Akademija ne može zaključiti ugovor o radu s predloženim kandidatom.
	2. S osobama izabranima na radna mjesta nastavnika te stručnih suradnika zaključuje se ugovor o radu na neodređeno vrijeme, s obvezom provođenja reizbora ili izbora na više radno mjesto.
	3. S osobama izabranim na radna mjesta suradnika: asistenta i višeg asistenta, zaključuje se ugovor o radu na određeno vrijeme u skladu sa Zakonom i ovim Statutom.

***Trajanje izbora na radno mjesto nastavnika***

**Članak 49.**

* 1. Izbor nastavnika na radno mjesto provodi se na pet (5) godina.
	2. Nakon isteka roka iz stavka 1. ovoga članka nastavnik se reizabire na postojeće radno mjesto ili se izabire na više radno mjesto u skladu sa Zakonom, Statutom Sveučilišta i ovim Statutom.
	3. Izborom nastavnika na radno mjesto redovitog profesora u trajnom izboru okončan je postupak napredovanja odnosno reizbora.

***Reizbor na radno mjesto nastavnika***

**Članak 50.**

1. Postupak reizbora pokreće se protekom pet (5) godina od posljednjeg izbora odnosno reizbora, a treba biti okončan najkasnije u roku od šest (6) mjeseci od dana pokretanja postupka. Postupak reizbora pokreće se ako nastavnik nije, prije isteka roka na koji je izabran odnosno reizabran, podnio zahtjev za izbor na više radno mjesto.
2. Reizbor nastavnika provodi se prema postupku koji je prema odredbama Zakona, Statuta Sveučilišta i ovog Statuta propisan za izbor nastavnika na više radno mjesto.
3. Nastavnik se reizabire na postojeće radno mjesto ako je od posljednjeg izbora odnosno reizbora ispunio polovicu Nacionalnih kriterija.
4. Reizbor nastavnika na radno mjesto provodi se na pet (5) godina.
5. Nastavniku koji nije reizabran na postojeće radno mjesto prestaje radni odnos u skladu sa Zakonom koji uređuje radne odnose.

***Izbor na više radno mjesto nastavnika***

**Članak 51.**

1. Nastavnik koji smatra da ispunjava kriterije za izbor na više radno mjesto obvezan je podnijeti zahtjev za izbor na više radno mjesto, najkasnije u roku od trideset (30) dana prije nego što istječe rok od pet (5) godina od zadnjeg izbora odnosno reizbora na prethodno umjetničko-nastavno odnosno znanstveno-nastavno ili nastavno radno mjesto.
2. Zahtjev nastavnika u roku navedenom u stavku 1. ovog članka podnosi se u elektroničkom obliku dekanu Akademije.
3. Postupak izbora na više radno mjesto pokreće se odlukom Akademijskog vijeća po isteku roka na koji je nastavnik izabran odnosno reizabran. Dio odluke o pokretanju postupka izbora nastavnika na više radno mjesto čini odluka o imenovanju stručnog povjerenstva.
4. Stručno povjerenstvo iz stavka 3. ovoga članka sastoji se od najmanje triju (3) članova zaposlenih na radnome mjestu više ili iste hijerarhijske razine u odnosu na radno mjesto za koje se provodi izbor u istom umjetničkom odnosno znanstvenom području i polju. Najmanje jedan (1) član stručnog povjerenstva mora biti zaposlen na sveučilišnoj sastavnici različitoj od one na kojoj se provodi izbor.
5. Nastavnik je obvezan dostaviti stručnom povjerenstvu dokaze o ispunjavanju kriterija za izbor na više radno mjesto u elektroničkom obliku najkasnije u roku od 15 dana od pokretanja postupka izbora. U postupku izbora na više radno mjesto nastavnik dostavlja dokaze o postignućima, ostvarenim nakon posljednjeg izbora odnosno reizbora na radno mjesto, kojima ispunjava Nacionalne kriterije.
6. Stručno povjerenstvo iz stavka 3. ovoga članka ocjenjuje ispunjava li nastavnik zakonske kriterije, Nacionalne kriterije te podnosi Akademijskom vijeću obrazloženo mišljenje u pisanom obliku o ispunjavanju kriterija za izbor na više radno mjesto najkasnije u roku od 30 dana od dana zaprimanja dokaza o ispunjavanju kriterija.
7. Akademijsko vijeće donosi odluku o usvajanju ili odbijanju mišljenja stručnog povjerenstva u roku od 30 dana od dana zaprimanja ovoga mišljenja. Odluka o odbijanju mišljenja stručnog povjerenstva mora biti obrazložena. Ako Akademijsko vijeće donese odluku o odbijanju mišljenja stručnog povjerenstva, obvezno je najkasnije u roku od 30 dana pokrenuti za nastavnika postupak reizbora na postojeće radno mjesto.
8. Odluku Akademijskog vijeća kojom se utvrđuje da nastavnik ispunjava kriterije za izbor na više radno mjesto i cjelokupnu dokumentaciju s dokazima o ispunjenosti kriterija za izbor nastavnika na više radno mjesto Akademija dostavlja nadležnom matičnom odboru u roku od osam (8) dana od dana usvajanja mišljenja.
9. Nadležni matični odbor odlukom utvrđuje ispunjava li nastavnik Nacionalne kriterije, odnosno najkasnije u roku od 60 dana od dostave odluke Akademije.
10. Ako nadležni matični odbor ne donese odluku iz stavka 9. ovoga članka u propisanom roku, smatra se da nastavnik ispunjava Nacionalne kriterije. Odlukom Akademijskog vijeća utvrdit će se da su nastupile pretpostavke, odnosno da nadležni matični odbor nije u propisanom roku donio odluku iz stavka 9. ovog članka, stoga će se utvrditi da nastavnik ispunjava kriterije za izbor na više radno mjesto.
11. Nakon dostave odluke iz stavka 9., odnosno nastupom pretpostavke iz stavka 10. ovoga članka, Akademija s izabranim nastavnikom sklapa aneks ugovora o radu.
12. Ako se u postupku izbora na više radno mjesto utvrdi da nastavnik ne ispunjava kriterije za izbor na više radno mjesto, najkasnije u roku od 30 dana Akademijsko vijeće pokreće postupak reizbora na postojeće radno mjesto nastavnika.

***Suradnici***

**Članak 52.**

1. Asistent se zapošljava na temelju ugovora o radu na određeno vrijeme u trajanju od šest (6) godina na Akademiji na teret sredstava osnivača, projekta ili vlastitih prihoda.
2. Viši asistent zapošljava se na temelju ugovora o radu na određeno vrijeme u trajanju od najdulje četiri (4) godine na Akademiji na teret sredstava osnivača, projekta ili vlastitih prihoda.
3. Suradnik ima pravo i obvezu:
	* sudjelovati u izvođenju nastave, obavljanju umjetničke odnosno znanstvene djelatnosti
	* sudjelovati na znanstvenim skupovima i konferencijama
	* sudjelovati u projektnim i drugim aktivnostima Akademije
	* podnositi institucijskom mentoru izvješće o radu najmanje jednom godišnje
	* obavljati druge poslove po nalogu mentora i dekana Akademije.
4. Asistent ima pravo i obvezu:
	* upisati i pohađati doktorski studij na teret Akademije
	* na vlastiti zahtjev jednom promijeniti mentora u skladu s kadrovskim mogućnostima Akademije.
5. Stavak 4. ovoga članka ne odnosi se na asistenta u umjetničkom području.
6. Ako se zapošljavanje asistenta ili višeg asistenta na Akademiji osigurava iz sredstava osnivača, potrebna je prethodna suglasnost rektora.

***Ocjena rada suradnika***

**Članak 53.**

1. Suradniku se imenuje mentor iz reda nastavnika na umjetničko-nastavnom odnosno znanstveno-nastavnom radnom mjestu u skladu s postupkom utvrđenim općim aktom Akademije.
2. Akademija ocjenjuje rad suradnika najmanje jednom godišnje, u skladu s postupkom utvrđenim općim aktom Akademije.
3. O ocjeni suradnika odlučuje se rješenjem. Protiv toga rješenja nije dopuštena žalba, ali može se pokrenuti upravni spor.
4. Suradniku koji je negativno ocijenjen dvije godine uzastopno danom izvršnosti rješenja prestaje radni odnos u skladu sa Zakonom koji uređuje radne odnose.

***Slobodna studijska godina (sabbatical)***

**Članak 54.**

1. Akademijsko vijeće može odlukom odobriti nastavniku izabranom na umjetničko-nastavno odnosno znanstveno-nastavno radno mjesto redovitog profesora u trajnom izboru, redovitog profesora, izvanrednog profesora i docenta plaćenu slobodnu studijsku godinu (*sabbatical*) radi umjetničkog ili znanstvenog rada.
2. Nastavnici na umjetničko-nastavnim odnosno znanstveno-nastavnim radnim mjestima iz stavka 1. ovog članka imaju pravo koristiti slobodnu studijsku godinu (*sabbatical*) nakon šest (6) godina rada na Akademiji.
3. Akademija je obvezna organizirati redovito obavljanje nastave i drugih obveza nastavnika kojemu je odobrena plaćena slobodna studijska godina.

***Prava nastavnika imenovanih na rukovodeće dužnosti***

**Članak 55.**

1. Nastavniku Akademije jamči se povratak na radno mjesto nakon isteka mandata u slučaju izbora ili imenovanja na rukovodeću dužnost na Sveučilištu ili u sustavu visokog obrazovanja i znanstvene djelatnosti te javnu dužnost u smislu propisa kojim se uređuje sprječavanje sukoba interesa, i to u roku od 30 dana od dana prestanka obavljanja rukovodeće ili javne dužnosti.
2. Za vrijeme obavljanja rukovodeće ili javne dužnosti Akademija može na temelju ugovora o radu na određeno vrijeme zaposliti zaposlenika koji zamjenjuje zaposlenika iz stavka 1. ovoga članka.

***Mirovanje rokova i produljenje ugovora o radu***

**Članak 56.**

1. Na zahtjev nastavnika i suradnika rokovi za izbor i reizbor na radno mjesto ne teku za vrijeme trajanja rodiljnog i roditeljskog dopusta, privremenih nesposobnosti za rad duljih od tri (3) mjeseca, obavljanja rukovodeće dužnosti na visokom učilištu ili u sustavu visokog obrazovanja i znanstvene djelatnosti, odnosno javne dužnosti u smislu propisa kojim se uređuje sprječavanje sukoba interesa te u drugim opravdanim slučajevima propisanim Zakonom, kolektivnim ugovorom ili općim aktom Akademije.
2. Na zahtjev suradnika ugovor o radu na određeno vrijeme produljit će se za onoliko vremena koliko je trajao rodiljni i roditeljski dopust, privremena nesposobnost za rad, obavljanje rukovodeće odnosno javne dužnosti ili drugi opravdani slučaj propisan Zakonom, kolektivnim ugovorom ili općim aktom Akademije.

***Rad zaposlenika izvan Akademije***

**Članak 57.**

1. U skladu sa Zakonom koji uređuje radne odnose, nastavnik i suradnik zaposlen na Akademiji može obavljati poslove koji su predmet djelatnosti ili su vezani uz predmet djelatnosti Akademije izvan Akademije na kojoj je zaposlen samo uz odobrenje dekana Akademije.
2. Postupak izdavanja suglasnosti za rad zaposlenika izvan Akademije uređuje se općim aktom Sveučilišta odnosno Akademije.

***Prestanak ugovora o radu nastavnika***

**Članak 58.**

1. Na Akademiji nastavniku prestaje ugovor o radu radi odlaska u mirovinu istekom akademske godine u kojoj je nastavnik stekao uvjete za prestanak ugovora o radu u skladu sa Zakonom koji uređuje radne odnose.
2. Iznimno, s redovitim profesorom u trajnom izboru iz stavka 1. ovoga članka Akademija na teret vlastitih sredstava može sklopiti ugovor o radu najdulje do isteka akademske godine u kojoj je navršio sedamdeset (70) godina života.

***Zamjena privremeno nenazočnog zaposlenika***

**Članak 59.**

1. U slučaju privremene nenazočnosti nastavnika ili suradnika, Akademija može sklopiti ugovor o radu na određeno vrijeme, bez provedbe javnog natječaja, s osobom koja zamjenjuje privremeno nenazočnog nastavnika ili suradnika najdulje na šest (6) mjeseci.
2. Akademijsko vijeće imenuje stručno povjerenstvo koje se sastoji od najmanje triju (3) članova zaposlenih na radnome mjestu više ili iste hijerarhijske razine u odnosu na radno mjesto na koje se zapošljava osoba koja zamjenjuje privremeno nenazočnog zaposlenika, u istom umjetničkom odnosno znanstvenom području i polju. Stručno povjerenstvo u roku od petnaest (15) dana dostavlja Akademijskom vijeću mišljenje u pisanom obliku kojim utvrđuje ispunjavanja li kandidat kriterije za predmetno radno mjesto.
3. Akademijsko vijeće u roku od petnaest (15) dana od dana dostavljenog mišljenja stručnog povjerenstva donosi odluku o usvajanju ili odbijanju mišljenja stručnog povjerenstva iz stavka 2. ovoga članka. Ako Akademijsko vijeće odbije mišljenje stručnog povjerenstva, ne može se zaključiti ugovor o radu na određeno vrijeme na šest (6) mjeseci.
4. Na zaposlenika koji zamjenjuje privremeno nenazočnog suradnika ne primjenjuje se pravo i obveza upisa i pohađanja doktorskog studija.

***Ostali zaposlenici***

**Članak 60.**

1. Ugovore o radu sa Akademijom imaju zaposlenici na stručno-administrativnim, tehničkim i pomoćnim poslovima koji obavljaju poslove iz djelatnosti Akademije.
2. Status zaposlenika uređuje se općim propisima o radu ako Zakonom, Statutom Sveučilišta i Akademije nije drukčije određeno.

***Naslovni nastavnik i naslovni suradnik***

**Članak 61.**

1. Akademija može angažirati naslovnog nastavnika odnosno naslovnog suradnika.
2. Naslovni nastavnik odnosno naslovni suradnik jest osoba koja nije u radnom odnosu sa Sveučilištem odnosno sveučilišnom sastavnicom, ali ispunjava kriterije za izbor na umjetničko-nastavno, znanstveno-nastavno, nastavno i suradničko radno mjesto.
3. Osoba koja smatra da ispunjava kriterije za izbor na umjetničko-nastavno, znanstveno-nastavno, nastavno i suradničko radno mjesto može podnijeti zahtjev u elektroničkom obliku dekanu Akademije.
4. Naslovni nastavnik odnosno naslovni suradnik bira se kao za izbor na slobodno radno mjesto nastavnika i suradnika u skladu s odredbama Zakona, Statuta Sveučilišta i ovog Statuta ili kao za izbor nastavnika na više radno mjesto skladu s odredbama Zakona, Statuta Sveučilišta i ovog Statuta pri čemu se za izbor naslovnog nastavnika odnosno naslovnog suradnika ne raspisuje javni natječaj.
5. Odredbe ovog Statuta koje se odnose na reizbor nastavnika na odgovarajući se način primjenjuju na reizbor naslovnih nastavnika.
6. Naslovni nastavnik ispred kratice treba istaknuti riječ »naslovni« u skladu sa Zakonom.

***Gostujući profesor***

**Članak 62.**

1. Odlukom Akademijskog vijeća uz suglasnost Senata može se povjeriti izvođenje nastave iz određenog kolegija uglednom inozemnom profesoru ili vrhunskom umjetniku (gostujući profesor).
2. Temeljni uvjet za provjeru izvedbe nastave osobama iz stavka 1. ovog članka jest da je ugledni profesor iz inozemstva u statusu međunarodno priznatog znanstvenika i profesora odnosno vrhunskog umjetnika.
3. Mjerila za ocjenu je li neka osoba međunarodno priznati znanstvenik i profesor odnosno vrhunski umjetnik iz inozemstva utvrđuje stručno povjerenstvo koje imenuje Akademijsko vijeće na kojem se izvodi nastavni kolegij za koji se predlaže povjeravanje izvođenja nastave.
4. Na temelju mišljenja stručnog povjerenstva iz stavka 3. ovog članka Akademijsko vijeće donosi odluku o povjeravanju izvođenja nastave iz određenog kolegija uglednom inozemnom profesoru ili vrhunskom umjetniku, a status gostujućeg nastavnika potvrđuje Senat.

***Počasni naslov nastavnika***

**Članak 63.**

1. Akademija istaknutom umirovljenom nastavniku može dodijeliti počasni naslov *professor emeritus.*
2. Počasni naslov *professora emeritusa* dodjeljuje Akademijsko vijeće bez provođenja javnog natječaja zaslužnim redovitim profesorima u trajnom izboru i redovitom profesorima u mirovini koji su se svojim umjetničkim ili znanstvenim radom posebno istaknuli i ostvarili međunarodni ugled.
3. Prijedlog za dodjelu počasnog naslova *professora emeritusa*  predlaže dekan Akademije.
4. Prijedlog mora sadržavati životopis predloženika s opisom njegova nastavnog i umjetničkog/znanstvenog rada te obrazloženje njegova iznimnog doprinosa.
5. Akademijsko vijeće imenuje povjerenstvo od najmanje pet (5) članova iz reda redovitih profesora koje će razmotriti prijedlog i dati svoje mišljenje s prijedlogom.
6. Konačnu odluku o dodjeljivanju počasnog naslova *professora emeritusa* na temelju mišljenja i prijedloga povjerenstva iz prethodnog stavka ovog članka donosi Akademijsko vijeće.
7. *Professor emeritus* m*o*že u skladu s potrebama Akademije može sudjelovati u izvođenju nastave na doktorskom studiju, biti mentorom studentima doktorskog studija, sudjelovati u postupcima stjecanja doktorata umjetnosti odnosno doktorata znanosti te sudjelovati u obavljanju umjetničke ili znanstvene djelatnosti.
8. Pobliže odredbe o postupku izbora i kriterijima za dodjelu počasnog naslova *professora emeritusa* određuju se općim aktom Akademije.

***Etička odgovornost nastavnika i suradnika***

**Članak 64.**

1. Akademija osniva Etičko povjerenstvo radi promicanja i zaštite etičkih načela u nastavnoj, umjetničkoj odnosno znanstvenoj djelatnosti, stručnom radu, međusobnim odnosima i javnom istupanju nastavnika, suradnika i drugih zaposlenika.
2. Nacionalno vijeće donosi smjernice kojima utvrđuje minimalna etička načela. Minimalna etička načela čine dio Etičkog kodeksa Sveučilišta odnosno Akademije.
3. Etički kodeks donosi Akademijsko vijeće koji je u skladu s Etičkim kodeksom Sveučilišta i kojim se utvrđuju etička djela te postupak sprječavanja i kažnjavanja neetičkog postupanja.
4. Odluka Etičkog povjerenstva o kršenju etičkog kodeksa dostavlja se dekanu Akademije koji je dužan postupiti u skladu s Pravilnikom o stegovnoj odgovornosti.
5. Sastav, ovlasti i način rada Etičkog povjerenstva Akademije pobliže se uređuje etičkim kodeksom Akademije.

***Stegovna odgovornost zaposlenika Akademije***

**Članak 65.**

1. Zaposlenik Akademije stegovno odgovara za povrede svojih radnih obveza te za narušavanje ugleda Sveučilišta odnosno Akademije.
2. Akademija osniva Stegovno povjerenstvo.
3. Akademijsko vijeće donosi Pravilnik o stegovnoj odgovornosti kojim se utvrđuje sastav stegovnog povjerenstva, stegovna djela, stegovne kazne i stegovni postupak.
4. Stegovna odgovornost utvrđena u stegovnom postupku kao posljedicu može imati otkaz ugovora o radu.
5. Zaposlenik Akademije može stegovno odgovarati samo za djelo koje je u vrijeme počinjenja prema pravilniku o stegovnoj odgovornosti iz stavka 3. ovoga članka bilo propisano kao stegovno djelo i za koje je bila propisana stegovna kazna.

# VIII. STUDIJI

## *Vrste studija*

**Članak 66.**

1. Na Akademiji ustrojavaju se i izvode sveučilišni studiji.
2. Studiji se ustrojavaju i izvode na temelju Odluke Senata, nakon upisa u Upisnik studijskih programa koje provodi ministarstvo nadležno za poslove znanosti i obrazovanja, na temelju ishođene dopusnice za izvođenje studija.
3. Sveučilišni studij osposobljava studente za obavljanje poslova u umjetnosti, znanosti i visokom obrazovanju, u poslovnom svijetu, javnom sektoru i društvu općenito te ih osposobljava za primjenu i razvoj umjetničkih, znanstvenih i stručnih dostignuća.
4. Akademija ustrojava i izvodi studije u skladu sa nastavnom, umjetničkom, znanstvenom i stručnom djelatnosti koju obavlja u skladu sa ovim Statutom.

**Članak 67.**

(1) Sveučilišni studij ustrojava se i izvodi kao:

1. sveučilišni prijediplomski studij

2. sveučilišni diplomski studij

3. sveučilišni integrirani prijediplomski i diplomski studij

4. poslijediplomski studij koji može biti ustrojen kao doktorski studij ili kao sveučilišni specijalistički studij.

(2) Trajanje sveučilišnih studija i stjecanje ECTS bodova određeni su Zakonom i Statutom Sveučilišta.

(3) Osim studija iz stavka 1. ovoga članka, Akademija može, u skladu sa svojim općim aktima, ustrojiti i različite programe stručnog usavršavanja za potrebe cjeloživotnog učenja kojima se stječu kompetencije usklađene sa standardom zanimanja ili skupom kompetencija i standardom kvalifikacije ili skupom ishoda učenja iz Registra Hrvatskog kvalifikacijskog okvira te razlikovne obveze studenata za potrebe promjene studija, odnosno upisa na studij, dovršetka ranije započetog studija i priznavanja kompetencija stečenih izvan studija koje su uvjet za upis na studij. Program stručnog usavršavanja za potrebe cjeloživotnog učenja ne smatra se studijem, a može se financirati putem vaučera u svrhu pristupa tržištu rada.

***Združeni studij***

**Članak 68.**

* 1. Združeni studij jest studij koji zajednički izvodi Akademija i najmanje jedna sveučilišna sastavnica ili Akademija i najmanje jedno inozemno visoko učilište. Iznimno, združeni doktorski studij mogu zajednički izvoditi Akademija i javni znanstveni institut.
	2. Ustroj, izvedba, završetak, mjesto izvođenja, nositelj i način izdavanja završne isprave združenog studija te nositelj akreditacijskog postupka združenog studija utvrđuje se ugovorom između Akademije i sveučilišnih sastavnica, odnosno inozemnih visokih učilišta ili javnog znanstvenog instituta. Ugovor za združene studije donosi Akademijsko vijeće.
	3. Združeni studij akreditira se pred Agencijom ili drugom međunarodnom akreditacijskom agencijom u Europskoj uniji koja je upisana u Europski registar za osiguravanje kvalitete (EQAR). Akreditacijski postupak združenog studija provodi se u skladu s propisima kojima se uređuje osiguravanje kvalitete u visokom obrazovanju i znanosti.

***Upisi na sveučilišne studije***

**Članak 69.**

1. Sveučilišni studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Uvjete upisa na sveučilišni studij odlukom Akademijskog vijeća utvrđuje Akademija.
2. Iznimno, u umjetničkom području, pod uvjetima koji su utvrđeni ovim Statutom, sveučilišni studij može upisati osoba i bez prethodno završenog odgovarajućeg srednjoškolskog obrazovanja ako je riječ o iznimno darovitoj osobi za koju je vrednovanjem utvrđeno da će bez prethodnog školovanja uspješno završiti studij. Postupak upisa te osobe temelji se na priznavanju neformalnog i informalnog učenja.
3. Sveučilišni diplomski studij može upisati osoba koja je završila odgovarajući sveučilišni prijediplomski studij ili sveučilišni integrirani studij. Iznimno, sveučilišni diplomski studij može upisati i osoba koja je završila odgovarajući stručni prijediplomski studij u skladu s općim aktom Akademije te uz polaganje razlikovnih ispita koje određuje Akademija. Uvjete upisa na sveučilišni studij utvrđuje odlukom Akademijsko vijeće.
4. Sveučilišni integrirani prijediplomski i diplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Uvjete upisa na sveučilišni integrirani prijediplomski i diplomski studij odlukom utvrđuje Akademija. Iznimno, sveučilišni integrirani prijediplomski i diplomski studij u umjetničkom području može upisati osoba i bez prethodno završenog odgovarajućega srednjoškolskog obrazovanja ako je riječ o iznimno darovitoj osobi za koju je vrednovanjem utvrđeno da će bez prethodnog školovanja uspješno završiti studij. Postupak upisa temelji se na priznavanju neformalnog i informalnog učenja.
5. Akademijsko vijeće utvrđuje uvjete upisa te upisne kvote za upis studenata na sveučilišne studije navedene u stavcima 1., 3. i 4. ovog članka, koji su sastavni dio zajedničkog natječaja za upis na studije koji donosi Senat za svaku akademsku godinu
6. Senat raspisuje i objavljuje na mrežnim stranicama zajednički javni natječaj za upis, najkasnije 1. svibnja tekuće akademske godine, a obvezni sadržaj javnog natječaja određen je Zakonom i Statutom Sveučilišta.

***Upisi na studije na poslijediplomskoj razini***

**Članak 70.**

1. Sveučilišni specijalistički studij može upisati osoba koja je završila odgovarajući diplomski studij ili sveučilišni integrirani prijediplomski i diplomski studij. Iznimno, sveučilišni specijalistički studij može upisati i osoba koja je završila stručni diplomski studij uz polaganje razlikovnih ispita koje određuje sveučilišna sastavnica koja izvodi stručni diplomski studij, odnosno uz najmanje pet (5) godina radnog staža u području izvođenja studija. Uvjete upisa na sveučilišni specijalistički studij odlukom Akademijskog vijeća utvrđuje Akademija.
2. Doktorski studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij ili sveučilišni specijalistički studij. Uvjete upisa na doktorski studij odlukom Akademijskog vijeća utvrđuje Akademija.

***Doktorski studij***

**Članak 71.**

* 1. Doktorski studij izvodi se na poslijediplomskoj razini, a nositelj je doktorskog studija je Akademija.
	2. Doktorski studij osposobljava studenta za samostalan umjetnički ili znanstveni rad.
	3. Doktorski studij završava polaganjem ispita, izvršenjem drugih studijskih obveza te izradom i obranom doktorskog rada, odnosno izradom, izvedbom i prikazivanjem umjetničkog djela.
	4. Stjecanje doktorata umjetnosti odnosno doktorata znanosti na temelju umjetničkih odnosno znnastvenih dostignuća pobliže se određuje posebnim pravilnikom koji donosi Senat.
	5. Postupak prijave, ocjene i obrane doktorskog rada određen je Statutom Sveučilišta.

***Studijski program***

## Članak 72.

1. Studiji na Akademiji organiziraju se i izvode u skladu sa studijskim programom.
2. Studijskim programom utvrđuju se:
	1. stručni ili akademski naziv ili akademski stupanj koji se stječe završetkom studija
	2. usklađenost studijskog programa s pripadajućom kvalifikacijom u Registru Hrvatskog kvalifikacijskog okvira ako je ona upisana u Registar Hrvatskog kvalifikacijskog okvira
	3. uvjeti upisa na studij, uvjeti upisa u idući semestar, trimestar ili studijsku godinu te uvjeti upisa drugih studijskih obveza
	4. popis obveznih i izbornih kolegija s naznakom ECTS opterećenja, oblika izvođenja nastave, sadržaja kolegija, planiranih ishoda učenja i nositelja kolegija
	5. predviđeni ishodi učenja koji se stječu završetkom studija
	6. broj upisnih mjesta na studiju
	7. ustroj i oblik izvođenja nastave
	8. način provjere stečenih ishoda učenja za svaki kolegij odnosno drugu studijsku obvezu
	9. način završetka studija.
3. Studijski program donosi Akademijsko vijeće uz prethodnu suglasnost Centra za osiguravanje i unaprjeđivanje kvalitete visokog obrazovanja Sveučilišta, u skladu sa Zakonom i propisima kojima se uređuje osiguravanje kvalitete u visokom obrazovanju te Statutom Sveučilišta.

***ECTS bodovi i prijenos ECTS bodova***

**Članak 73.**

1. Pojedini kolegij, odnosno druga studijska obveza vrednuje se ECTS bodovima koji odražavaju prosječno ukupno utrošen rad koji student mora uložiti kako bi ostvario predviđene ishode učenja kolegija.
2. Jedan ECTS bod predstavlja 30 sati procijenjenog prosječno utrošenog studentskog rada pri ostvarivanju ishoda učenja.
3. Prijenos ECTS bodova može se provesti među različitim studijima u skladu sa Zakonom i općim aktom Sveučilišta.
4. Kriteriji i uvjeti priznavanja i prijenosa ECTS bodova iz stavka 1. ovoga članka propisuju se općim aktom Sveučilišta za studije u okviru Sveučilišta i ugovorom između Sveučilišta odnosno sveučilišnih sastavnica i drugih visokih učilišta izvan Sveučilišta.

## *Akademska godina*

**Članak 74.**

1. Akademska godina započinje 1. listopada tekuće, a završava 30. rujna iduće godine.
2. Nastava se organizira po semestrima: zimski i ljetni.
3. Nastava može početi i prije početka akademske godine iz stavka 1. ovoga članka ako je sveučilišna sastavnica to utvrdila izvedbenim planom studija za tu akademsku godinu i ako je isto utvrđeno nastavnim kalendarom koji donosi Senat za sljedeću akademsku godinu, ali ne prije 1. rujna.

***Izvedba studija***

**Članak 75.**

1. Studij se izvodi prema izvedbenom planu studija koji donosi Akademijsko vijeće prije početka akademske godine i objavljuje se na mrežnim stranicama Akademije.
2. Izvedbenim planom studija definiraju se ustroj i način izvođenja studija u punoj, odnosno prilagođenoj nastavnoj satnici.
3. Izvedbenim planom studija utvrđuju se:
4. popis obveznih i izbornih kolegija s naznačenim nastavnicima i suradnicima
5. oblici nastave
6. jezik izvođenja nastave
7. mjesta izvođenja nastave
8. početak i završetak te satnica izvođenja nastave
9. način polaganja ispita i ostvarivanja studijskih obveza
10. ispitni rokovi
11. popis ispitne literature
12. ostale važne obavijesti o izvođenju nastave.
13. Izvedbeni plan studija, satnica, raspored polaganja ispitnih rokova i druge informacije nužne za pohađanje nastave i polaganje ispita objavljuju se studentima prije upisa na studij, odnosno upisa u idući semestar, trimestar ili studijsku godinu.
14. Studij se u cijelosti može izvoditi poučavanjem uz upotrebu računalnih tehnologija i interaktivnih nastavnih materijala kojima se osigurava pristup učenju u posebnim uvjetima, kada su nastavnik i student fizički udaljeni (u daljnjem tekstu: *online* studij). *Online* studij izvodi se na temelju odobrenja Agencije, izdanog u skladu s propisima kojima se uređuje osiguravanje kvalitete u visokom obrazovanju i znanosti, ako se ishodi učenja studijskog programa mogu ostvariti poučavanjem na daljinu.

***Nastavne baze***

**Članak 76.**

Akademija može uspostaviti nastavnu bazu u javnim ustanovama u kulturi, jedinicama lokalne ili područne (regionalne) samouprave, drugim državnim tijelima ili drugoj pravnoj osobi radi redovitog izvođenja praktičnog dijela nastave. Nastavna baza ustrojava se ugovorom o suradnji koji sadrži:

1. naziv i opis studija koji je predmet suradnje
2. nastavno opterećenje i oblik izvođenja nastave
3. popis zaposlenika koji sudjeluju u izvođenju nastave s utvrđenim udjelom rada u nastavi
4. način financiranja izvođenja nastave
5. druga pitanja važna za izvedbu nastave.

***Provjera stečenih ishoda učenja, ispiti i ocjene***

**Članak 77.**

1. Ostvareni ishodi učenja studenata provjeravaju se i ocjenjuju tijekom nastave i na ispitu te se unose u odgovarajuću ispravu i evidenciju studenata.
2. Usmene su provjere znanja javne.
3. Pisane provjere znanja čuvaju se do kraja akademske godine.
4. Ishodi učenja ostvareni izvanrednim uspjehom ocjenjuju se ocjenom izvrstan (5) koja odgovara slovnoj ocjeni A. Ishodi učenja ostvareni natprosječnim uspjehom ocjenjuju se ocjenom vrlo dobar (4) koja odgovara slovnoj ocjeni B. Ishodi učenja ostvareni prosječnim uspjehom ocjenjuju se ocjenom dobar (3) koja odgovara slovnoj ocjeni C. Ishodi učenja ostvareni zadovoljavajućim uspjehom ocjenjuju se ocjenom dovoljan (2) koja odgovara slovnoj ocjeni D. Ishodi učenja koji nisu ostvareni zadovoljavajućim uspjehom ocjenjuju se ocjenom nedovoljan (1) koja odgovara slovnoj ocjeni F.

(5) Studijskim programom može se utvrditi da se neki kolegij ocjenjuje opisno. Kolegiji koji se ocjenjuju opisno ne ulaze u izračun prosjeka ocjena studija.

***Završetak studija***

**Članak 78.**

* 1. Sveučilišni prijediplomski studij završava polaganjem ispita, izvršenjem drugih studijskih obveza te izradom i obranom završnog rada ili polaganjem završnog ispita.
	2. Sveučilišni diplomski studij završava polaganjem ispita, izvršenjem drugih studijskih obveza te izradom i obranom diplomskog rada ili polaganjem diplomskog ispita.
	3. Pitanje izrade završnog, odnosno diplomskog rada te obrane završnog i diplomskog ispita, prava i obveze studenata, mentora i ispitnog povjerenstva te ostale posebnosti pobliže se uređuju općim aktom Akademije koji donosi Akademijsko vijeće.
	4. Doktorski studij završava polaganjem ispita, izvršenjem drugih studijskih obveza te izradom i obranom doktorskog rada odnosno izradom, izvedbom i prikazivanjem umjetničkog djela.
	5. Sveučilišni specijalistički studij završava polaganjem ispita, izvršenjem drugih studijskih obveza te izradom i obranom specijalističkog rada ili polaganjem specijalističkog ispita.
	6. Način i rokovi objavljivanja završnih, diplomskih, doktorskih i specijalističkih radova utvrđeni su Zakonom.

***Akademski i stručni nazivi i akademski stupanj i isprave o završenom studiju***

**Članak 79.**

1. Završetkom studija student stječe odgovarajući akademski ili stručni naziv ili akademski stupanj u skladu sa Zakonom te druga prava u skladu s posebnim propisima.
2. Nakon završetka prijediplomskog, diplomskog i poslijediplomskog te integriranog studija, studentu se izdaje diploma i dopunska isprava o studiju.
3. Diploma, svjedodžba i dopunska isprava o studiju javne su isprave koje izdaje Sveučilište odnosno sveučilišna sastavnica, a kojima se potvrđuje da je student završio određeni studij i stekao pravo na akademski ili stručni naziv ili akademski stupanj.
4. Javne isprave iz stavka 3. ovoga članka izdaju se bez naknade, na hrvatskom i engleskom jeziku, u potpisanom i ovjerenom ispisu te u digitalnom obliku.
5. Oblik i sadržaj javnih isprava ministar utvrđuje pravilnikom.
6. Nakon završenoga programa stručnog usavršavanja Akademija izdaje potvrdu koja sadrži opis obveza polaznika, a ako se opterećenje u sklopu programa mjeri ECTS bodovima, sadrži i ECTS bodove.

***Ostala pitanja vezana za studij***

**Članak 80.**

* + - 1. Pravila o ispitima, prigovoru na ocjenu, postupku ponavljanja ispita, sadržaju, obliku i načinu vođenja isprava o ispitima, o osiguranju javnosti na ispitima i pravu uvida u ispitne rezultate pobliže se određuju općim aktom Sveučilišta koji donosi Senat.
			2. Opći akt iz stavka 1. ovog članka objavljuje se na način da bude dostupan javnosti, posebice studentima i pristupnicima za stjecanje statusa studenta.
			3. Akademski ili stručni naziv ili stupanj oduzimaju se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili na temelju završnog, diplomskog, specijalističkog i doktorskog rada koji je plagijat ili krivotvorena.
			4. Pokretanje i provođenje postupka oduzimanja akademskog ili stručnog naziva ili stupnja provodi se u skladu sa Zakonom i Statutom Sveučilišta, a postupak se pobliže određuje općim aktom Sveučilišta koji donosi Senat.

**IX. STUDENTI**

***Status studenta***

**Članak 81.**

* 1. Status studenta stječe se upisom na Akademiju, a dokazuje se studentskom ispravom koju izdaje Akademija.
	2. Student je osoba koja je upisana na sveučilišni ili stručni studij.
	3. Student u redovitom statusu studira u sklopu pune nastavne satnice.
	4. Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom studija. Student državljanin Republike Hrvatske odnosno državljanin druge države članice Europske unije koji studira u redovitom statusu na sveučilišnom ili stručnom prijediplomskom ili diplomskom studiju odnosno sveučilišnom integriranom studiju ostvaruje pravo na subvencioniranje troškova školarine u cijelosti iz državnog proračuna, u skladu sa Zakonom.
	5. Student u izvanrednom statusu studira u sklopu pune ili prilagođene nastavne satnice.
	6. Student upisan u izvanrednom statusu upisuje u pravilu 30 do 60 ECTS bodova u akademskoj godini u skladu s izvedbenim planom studija. Troškove studija u cijelosti ili dijelom snosi student u skladu s općim aktom Sveučilišta.

***Prava i obveze studenata***

**Članak 82.**

1. Student ima pravo na:
* izvedbu studija u skladu s Izvedbenim planom studija
* sudjelovanje u umjetničkom odnosno znanstvenom i stručnom radu
* slobodu iskazivanja mišljenja i stajališta tijekom nastave i drugih aktivnosti u skladu s etičkim kodeksom
* završetak studija u roku kraćem od propisanoga u skladu s kriterijima utvrđenim općim aktom Sveučilišta odnosno Akademije
* besplatno korištenje građe knjižnice te znanstvenih i stručnih izvora na Akademiji
* pohađanje kolegija s drugog studija u skladu sa studijskim programom
* polaganje ispita na način i u rokovima utvrđenim općim aktima Sveučilišta odnosno Akademije
* pravo na izbor nastavnika ako za određeni kolegij postoji više istih nastavnika
* konzultacije i mentorski rad te odabir mentora i teme završnog rada, diplomskog, specijalističkog i doktorskog rada na sveučilišnim i stručnim studijima
* prilagodbu načina polaganja ispita i ostvarivanja studijskih obveza ako to zahtijeva njegovo zdravstveno stanje
* odgovarajuću psihološku i zdravstvenu pomoć u sveučilišnim psihološkim savjetovalištima, savjetovalištima u okviru sveučilišne sastavnice i zdravstvenim ustanovama
* pravo na organizirane sportske aktivnosti
* sudjelovanje i odlučivanje u radu sveučilišnih tijela, odbora i povjerenstava te tijelima Akademije u skladu s ovim Statutom Sveučilišta i ovim Statutom
* sudjelovanje u radu studentskih organizacija u skladu s posebnim Zakonom
* izjašnjavanje o kvaliteti nastave i nastavnika najmanje jednom godišnje u sklopu provedbe unutarnjeg sustava osiguravanja kvalitete
* pritužbu na povrede prava propisanih ovim Zakonom i općim aktom Sveučilišta odnosno Akademije
* druga prava propisana Zakonom, Statutom i drugim općim aktom Sveučilišta odnosno Akademije.
1. Student u redovitom statusu ima pravo najviše jednom ponavljati svaku studijsku godinu.
2. Student stječe pravo upisa u višu godinu studija ako je ispunio sve studijske obveze utvrđene studijskim programom u skladu s Statutom Sveučilištia i drugim općim aktima Sveučilišta i Akademije.
3. Student ima obvezu pravodobno izvršavati nastavne i druge obveze na Akademiji te poštovati opće akte Sveučilišta i Akademije.
4. Student je obvezan završiti studij najkasnije u roku koji je dvostruko dulji od trajanja studija.
5. Student ima obvezu ponašati se u skladu s Etičkim kodeksom Akademije te čuvati ugled i dostojanstvo studenta, nastavnika i drugih pripadnika akademske zajednice na Sveučilištu i Akademiji.
6. Stegovna odgovornost studenata utvrđuje se pravilnikom o stegovnoj odgovornosti studenata koji donosi Sveučilište i Akademija.

***Mirovanje prava i obveza studenata***

**Članak 83.**

1. Prava i obveze studenata miruju:
2. za vrijeme trudnoće
3. za studenta oca ili studenticu majku do godine dana starosti djeteta
4. zbog nesposobnosti za rad dulje od tri mjeseca
5. za vrijeme međunarodne razmjene studenata u trajanju duljem od 30 dana tijekom održavanja nastave, ako student kroz tu razmjenu ne stječe ECTS bodove
6. u drugim opravdanim slučajevima u skladu s općim aktom Sveučilišta.
7. Općim aktom Sveučilišta pobliže će se urediti način ostvarivanja mirovanja prava i obveza studenata.

#### *Posebne mogućnosti studiranja*

**Članak 84.**

1. Student kategorizirani sportaš odnosno vrhunski umjetnik koji studira u redovitom statusu, u skladu s općim aktom Sveučilišta, može studirati prema prilagođenim uvjetima pohađanja studija.
2. Student s invaliditetom, u skladu s općim aktom Sveučilišta, može studirati prema prilagođenim uvjetima pohađanja studija.
3. Posebno uspješan student u redovitom statusu na temelju odobrenja ministra može istodobno studirati dva studija uz subvencioniranje školarine u cijelosti iz državnog proračuna u skladu s kriterijima utvrđenim općim aktom Sveučilišta.
4. Posebno uspješan student u redovitom statusu odnosno student koji redovito ispunjava svoje obveze može završiti studij u vremenu kraćem od propisanog trajanja studija, u skladu s općim aktom Sveučilišta.
5. Studentima se, u skladu s općim aktom Sveučilišta, može odobriti da određene kolegije ili studijsku godinu pohađaju i/ili polažu na drugom visokom učilištu u okviru Sveučilišta ili na drugom sveučilištu u zemlji ili inozemstvu.

***Prestanak statusa studenta***

**Članak 85.**

Status studenta prestaje:

* završetkom studija
* ispisom sa studija
* ako se ne upiše u sljedeću akademsku godinu
* isključenjem sa studija u postupku i uz uvjete utvrđene statutom ili drugim općim aktom Akademije
* ako student ne završi studij u roku koji je dvostruko dulji od trajanja studija.

***Studentski zbor i druge studentske organizacije***

**Članak 86.**

Na Akademiji se ustrojava Studentski zbor Akademije ili drugo ovlašteno tijelo studenata te druge studentske organizacije u skladu s posebnim zakonom i općim aktima Akademije.

## *Javni umjetnički nastupi studenata*

**Članak 87.**

(1) Zbog posebnosti i složenosti nastavnoga procesa (rad u „klasi“, kolektivno pripremanje i polaganje ispita) studenti sveučilišnih prijediplomskih studija i sveučilišnih diplomskih studija mogu javno umjetničko djelovati u svom pozivu, osim ako to ne utječe na uredno izvršavanje njihovih obveza i nastavnom procesu na Akademiji.

(2) Studenti iz stavka 1. ovog članka mogu javno nastupati u svojemu pozivu izvan Akademije uz prethodno mišljenje pročelnika odsjeka. O javnom nastupu studenta izvan Akademije, Akademijsko vijeće na osnovi mišljenja pročelnika odsjeka donosi konačnu odluku.

(3) Ako student Akademije nastupa izvan Akademije s umjetničkim radom koji je ostvario u sklopu studija na Akademiji, dužan je obznaniti javnosti da je rad ostvaren na Akademiji, kao i ime nastavnika odnosno mentora s kojim je radio te imati pisano odobrenje Akademije za navedeni nastup.

*Demonstratori*

**Članak 88.**

1. Demonstratori se imenuju za pomoć nastavnicima u izvođenju nastave iz određenog nastavnog predmeta te pružaju pomoć studentima u praktičnim vježbama.
2. Demonstratore imenuje dekan na prijedlog pročelnika odsjeka iz reda studenata, koji se ističu u studiju i koji pokazuju zanimanje za taj nastavni predmet.
3. Demonstrator se u pravilu, imenuju na početku godine i obavljaju poslove demonstratora dva semestra.
4. Ukoliko se utvrdi da imenovani demonstrator iz stavka 2. ovog članka ne zalaže u radu ili zaostaje u studiju, dekan Akademije na prijedlog voditelja odsjeka donijet će odluku o razrješenju demonstratora.

**X. UMJETNIČKA I ZNANSTVENA DJELATNOST**

**Članak 89.**

1. Umjetnička djelatnost Akademije uključuje umjetničko stvaralaštvo, umjetničko istraživanje te razvoj kreativnog potencijala umjetničkog područja i interdisciplinarnog područja.
2. Znanstvena djelatnost Akademije uključuje temeljno i primijenjeno znanstveno istrživanje u znanstvenim područjima humanističkih i društvenih znanosti.
3. Odredbe Zakona i Statuta Sveučilišta o ciljevima umjetničke i znanstvene djelatnosti kao i obuhvatu umjetničke i znanstvene djelatnosti na odgovarajući način se primjenjuju na nastavnike, suradnike, naslovne nastavnike i suradnike te studente Akademije.

**XI.**  **OSIGURAVANJE KVALITE**

***Sustav osiguravanja i unaprjeđivanja kvalitete na Akademiji***

**Članak 90.**

(1) Sustav osiguravanja i unaprjeđivanja kvalitete na Akademiji u skladu s propisima kojima se uređuje osiguravanje kvalitete u visokom obrazovanju i znanosti obuhvaća:

 1. praćenje provedbe strategije razvoja Akademije

 2. provedba postupka unutarnjeg osiguravanja i unaprjeđivanja kvalitete

 3. praćenje i unaprjeđivanje kvalitete studijskog programa

 4. praćenje i unaprjeđivanje metoda učenja, poučavanja i vrednovanja na studijima

 5. praćenje i unaprjeđivanje ostvarivanja ishoda učenja studenata

 6. praćenje i unaprjeđivanje umjetničke odnosno znanstvene produktivnosti nastavnika

 7. praćenje i unaprjeđivanje stručnog rada nastavnika

 8. praćenje i unaprjeđivanje rada zaposlenika stručnih službi

 9. praćenje i unaprjeđivanje drugih aktivnosti koje Akademija obavlja.

(2) Osiguravanje i unaprjeđivanje kvalitete na Akademiji provodi se putem posebne ustrojstvene jedinice - Ureda za osiguravanje i unaprjeđivanje kvalitete visokog obrazovanja (u daljnjem tekstu: Ured) u sastavu Tajništva Akademije.

(3) Ured iz prethodnog stavka ovog članka povezan je sa Sveučilišnim centrom za osiguravanje i unaprjeđivanje kvalitete visokog obrazovanja koji koordinira rad svih Ureda sveučilišnih sastavnica.

(4) Akademija donosi poseban opći akt kojim se pobliže određuje sustav osiguravanja i unaprjeđivanja kvalitete na Akademiji.

**XII. FINANCIRANJE AKADEMIJE**

**Članak 91.**

Financiranje Akademije provodi se na temelju Zakona, Statuta Sveučilišta i općim aktima Sveučilišta i Akademije.

***Izvori financiranja***

**Članak 92.**

1. Djelatnost Akademije financira se sredstvima osnivača, namjenskim prihodima i vlastitim prihodima u skladu sa Zakonom, Statutom Sveučilišta i ovim Statutom.
2. Sredstva osnivača čine sredstva iz državnog proračuna Republike Hrvatske koja se doznačuju Sveučilištu na temelju programskog ugovora za financiranje osnovne proračunske komponente, razvojne proračunske komponente te izvedbene proračunske komponente.
3. Namjenski prihodi Akademije čine prihodi koji proizlaze iz obavljanja osnovne djelatnosti te s njome povezanih djelatnosti, a posebice:
	1. školarine studenata i druge naknade polaznika obrazovnih programa
	2. sredstva Hrvatske zaklade za znanost, sveučilišnih i ostalih zaklada
	3. sredstva europskih strukturnih i investicijskih fondova te drugih fondova i programa Europske unije
	4. prihodi od fondova, donacija i drugih odgovarajućih izvora financiranja obrazovne, umjetničke i znanstvene djelatnosti.
4. Vlastite prihode Akademije čine prihodi ostvareni obavljanjem poslova na tržištu i u tržišnim uvjetima koje mogu obavljati i drugi pravni subjekti izvan općeg proračuna te koji ne štete ostvarivanju osnovne misije niti narušavaju ugled, neovisnost i dostojanstvo Sveučilišta i Akademije.
5. Mjerila i način korištenja vlastitih prihoda utvrđuje pravilnikom ministar nadležan za poslove znanosti i obrazovanja, a način raspolaganja vlastitim prihodima Akademija uređuje općim aktom.

***Financijski plan***

**Članak 93.**

1. Financijski plan Akademije sadrži plan za proračunsku godinu i projekcije za sljedeće dvije proračunske godine i donosi se za svaku kalendarsku godinu u skladu sa Zakonom kojim se uređuje sustav proračuna i podzakonskim propisima donesenim na temelju njega, Statutom Sveučilišta, ovim Statutom i programskim ugovorom.
2. Financijski plan Akademije izrađuje se u skladu sa Zakonom kojim se uređuje sustav proračuna i podzakonskim propisima donesenim na temelju njega, Statutom i programskim ugovorom.
3. Financijski plan Sveučilišta objedinjuje financijske planove svih sveučilišnih sastavnica s pravnom osobnosti.
4. Akademija se financira sredstvima iz državnog proračuna Republike Hrvatske kroz programske ugovore, namjenskim i vlastitim prihodima. Programskim ugovorom Sveučilišta utvrđuje se višegodišnje financiranje sredstvima državnog proračuna Republike Hrvatske, a dio programskog ugovora koji se odnosi na Akademiju je sastavni dio programskog ugovora Sveučilišta.

**XIII. JAVNOST RADA I POSLOVNA TAJNA**

**Članak 94.**

* + - * 1. Rad je Akademije javan.
				2. Akademija je obvezna istinito i pravodobno obavještavati javnost o obavljanju svoje djelatnosti te o radu tijela Akademija u skladu s propisima kojim se uređuju pravo na pristup informacijama.
				3. Javnost se obavješćuje javnim informiranjem putem medija, izdavanjem posebnih publikacija te na mrežnim stranicama Sveučilišta i Akademije.
				4. Akademija nije obvezna davati podatke koji predstavljaju poslovnu tajnu.

**Članak 95.**

1. Poslovnom tajnom smatraju se podatci koji su kao poslovna tajna određeni zakonom ili drugim propisima ili podatci čije bi priopćavanje ili davanje na uvid neovlaštenim osobama moglo imati štetne posljedice za poslovanje Akademije, odnosno čije bi priopćavanje ili davanje na uvid neovlaštenim osobama moglo imati štetne posljedice na interes i ugled zaposlenika Akademije.
2. Poslovnom tajnom smatraju se dokumenti koje dekan proglasi poslovnom tajnom kao i podatci koji se odnose na mjere i način postupanja u izvanrednim okolnostima, dokumenti koji se odnose na obranu te podatci koje nadležna državna tijela proglase povjerljivima.
3. Isprave i podatke koji predstavljaju poslovnu tajnu mogu drugim osobama priopćavati dekan i osobe koje dekan ovlasti.
4. Akademija je obvezna čuvati podatke koji se smatraju poslovnom tajnom o čemu neposredno skrbi dekan.

**XIV. OPĆI AKTI AKADEMIJE**

**Članak 96.**

1. Statut je temeljni akt Akademije.
2. Statut Akademije donosi Akademijsko vijeće na prijedlog dekana. Suglasnost na Statut Akademije daje Senat Sveučilišta na temelju prethodnog mišljenja Odbora za statutarna i pravna pitanja Sveučilišta.
3. Izmjene i dopune Statuta donose se na istovjetan način na koji je donesen Statut.

**Članak 97.**

1. Opće akte Akademija donose Akademijsko vijeće i dekan u okviru svojih nadležnosti, u skladu s ovim Statutom i Statutom Sveučilišta.
2. Svi opći akti Akademije moraju biti usklađeni sa Statutom Sveučilišta i drugim općim aktima Sveučilišta

## XV. PRIJELAZNE I ZAVRŠNE ODREDBE

***Ustrojstvene i druge promjene Akademije***

**Članak 98.**

1. Akademija će donijeti opće akte utvrđene ovim Statutom najkasnije šest (6) mjeseci od dana stupanja na snagu ovog Statuta, odnosno najkasnije do početka akademske 2023./2024. godine ako Zakonom i Statutom Sveučilišta nije utvrđen drugi rok.
2. Do donošenja općih akata iz prethodnog stavka primjenjivat će se postojeći opći akti, osim odredaba koje su u suprotnosti sa Zakonom, Statutom Sveučilišta i ovim Statutom.
3. Akademija će uskladiti unutarnji ustroj i tijela u skladu s odredbama Statuta Sveučilišta i ovog Statuta najkasnije u roku od jedne godine od stupanja na snagu Zakona, odnosno najkasnije 22. listopada 2023. godine.
4. Dekan Akademije u drugom mandatu, odnosno izabran po drugi put prije stupanja na snagu Zakona, Statuta Sveučilišta i ovoga Statuta ostaje na dužnosti do isteka mandata na koji je izabran bez mogućnosti ponovnog izbora.
5. Prodekani Akademije imenovani prije stupanja na snagu Zakona, Statuta Sveučilišta i ovoga Statuta ostaju na dužnosti do isteka mandata na koji su imenovani.
6. Voditelji odsjeka, voditelji centara i laboratorija imenovani prema odredbama ranije donesenih propisa, nastavljaju s radom do izbora pročelnika odsjeka odnosno imenovanja voditelja centara i laboratorija u skladu sa Statutom Sveučilišta i ovim Statutom.
7. Voditelj Knjižnice imenovan prema odredbama ranije donesenih propisa, nastavlja s radom do imenovanja voditelja Knjižnice u skladu sa Statutom Sveučilišta i ovim Statutom.

***Tijela Akademije***

**Članak 99.**

1. Članovi Vijeća Akademije u postojećem sastavu iz reda nastavnika na umjetničko-nastavnim radnim mjestima odnosno znanstveno-nastavnim radnim mjestima te predstavnici nastavnika na nastavnim radnim mjestima, predstavnici suradnika na suradničkim radnim mjestima, predstavnici ostalih zaposlenika te predstavnici studenata nastavljaju s radom do izbora članova Akademijskog vijeća u skladu s ovim Statutom.
2. Pokretanje postupka izbora članova Akademijskog vijeća iz reda nastavnika i suradnika te drugih zaposlenika u skladu s ovim Statutom započet će nakon stupanja na snagu ovog Statuta.
3. Tijela Vijeća Akademije: stalni i privremeni odbori i povjerenstva te druga stručna i savjetodavna tijela imenovana po odredbama ranijih propisa nastavljaju s radom do ustroja odbora i povjerenstava u skladu s ovim Statutom.

***Zatečena radna mjesta i zvanja***

**Članak 100.**

1. Nastavnici, suradnici i zaposlenici na stručnim radnim mjestima izabrani na umjetničko-nastavno, znanstveno-nastavno, nastavno, suradničko ili stručno radno mjesto radno mjesto prije stupanja na snagu Zakona, odnosno prije 22. listopada 2022. godine, nastavljaju s radom na istom radnome mjestu.
2. Rokovi za izbor ili reizbor nastavnika i zaposlenika na stručnim radnim mjestima propisani Zakonom započinju se računati danom prethodnog izbora ili reizbora na radno mjesto.
3. Nastavnik koji je prije stupanja na snagu Zakona, odnosno prije 22. listopada 2022. godine, izabran na umjetničko-nastavno, odnosno znanstveno-nastavno radno mjesto redovitoga profesora u trajnom zvanju nastavlja s radom na radnome mjestu redovitoga profesora u trajnom izboru.
4. Suradnik koji je prije stupanja na snagu Zakona, odnosno prije 22. listopada 2022. godine, izabran na suradničko radno mjesto poslijedoktoranda nastavlja s radom na radnom mjestu višeg asistenta.
5. Nastavnik i suradnik koji je izabran u umjetničko-nastavno odnosno znanstveno-nastavno, nastavno ili suradničko zvanje prije stupanja na snagu Zakona, odnosno prije 22. listopada 2022. godine, zadržava zatečeno zvanje.

**Članak 101.**

Nastavnik koji je prije stupanja na snagu Zakona, odnosno prije 22. listopada 2022. godine, navršio 65 godina života i koji ima aneks ugovora o radu na umjetničko-nastavnom, znanstveno-nastavnom ili nastavnom radnom mjestu koje se financira sredstvima državnog proračuna temeljem kriterija znanstvene odnosno nastavne izvrsnosti nastavlja s radom na radnom mjestu do isteka roka aneksa ugovora o radu, ali najdulje do isteka akademske odnosno kalendarske godine u kojoj je navršio 70 godina života.

**Članak 102.**

Naslovni nastavnik izabran u naslovno zvanje prije stupanja na snagu Zakona, odnosno prije 22. listopada 2022. godine, zadržava naslovno zvanje do isteka roka od pet (5) godina, a rok od pet (5) godina počinje se računati danom prethodnog izbora u naslovno zvanje.

***Izjednačavanje akademskih i stručnih naziva***

**Članak 103.**

1. Osobe koje su prije stupanja na snagu Zakona stekle akademski naziv sveučilišni prvostupnik (baccalaureus) uz naznaku struke, stupanjem na snagu Zakona stječu akademski naziv sveučilišni prvostupnik uz naznaku struke (univ. bacc. uz naznaku struke).
2. Osobe koje su prije stupanja na snagu Zakona stekle akademski naziv magistar uz naznaku struke, stupanjem na snagu Zakona stječu akademski naziv sveučilišni magistar uz naznaku struke (univ. mag. uz naznaku struke).
3. Na zahtjev osobe koja je završila studij na Akademiji obvezno je bez naknade izdati uvjerenje o izjednačavanju stručnog naziva.

***Upisnici i evidencije***

**Članak 104.**

Akademija je obvezna najkasnije u roku od jedne godine od stupanja na snagu Pravilnika o sadržaju i korištenju informacijskih sustava ustrojiti evidencije i zbirke podatka propisane člankom 75. Zakona.

